Hari Raya peluang tarbiah anak-anak

HARI Raya pastinya dinanti-nantikan oleh anak-anak. Hari Raya disyariatkan untuk disambut sebagai hari kegembiraan dan hari kemenangan, bagi umat Islam yang berjaya melaksanakan ibadat dengan sempurna pada bulan Ramadan, juga sebagai menzahirkan kesyukuran kepada Allah SWT di atas rahmat kasih sayangNya.

Ramai ibu/bapa hanya menfokuskan sambutan Hari Raya kepada aspek material semata-mata seperti baju raya baru, juadah raya dan duit raya.

Sedarkah kita bahawa Hari Raya adalah satu medan tarbiyah terbaik untuk anak-anak? Peluang yang jarang-jarang datang ini jangan kita lepaskan, ya.

InsyaAllah masih belum terlambat untuk kita bertindak. Mari kita sama-sama lihat apakah perkara-perkara penting yang kita boleh lakukan bersama-sama kepada anak-anak kita.

Berikut saya senaraikan 7 perkara yang boleh kita mulakan:

1. Beri kefahaman tentang erti kegembiraan Hari Raya bagi seorang muslim.

Hari Raya adalah hari kemenangan dan kegembiraan dalam ruang lingkup ketaatan dan keredhaan Allah. Inilah yang membezakan agama Islam dan agama lain.

Rasulullah SAW bersabda: “Bagi orang yang berpuasa ada dua kegembiraan iaitu kegembiraan ketika berbuka puasa dan kegembiraan ketika bertemu dengan Tuhannya.”

Kegembiraan ini merujuk kepada rasa syukur kerana berpeluang menunaikan perintah Allah SWT, bukan kegembiraan kerana dapat lari daripada larangan makan dan minum pada siang hari.

2. Nasihati anak untuk meninggalkan maksiat dan perkara yang sia-sia.

Nikmat beribadah sepanjang Ramadhan dan nikmat Hari Raya yang kita kecapi ini hendaklah disyukuri.

الشكر ترك المعاصي
Kesyukuran itu adalah dengan meninggalkan maksiat.

Nasihati anak-anak supaya menjauhi kemungkaranNya seperti meninggalkan perbuatan mengumpat (membawang), membuang masa depan televisyen dan melewatkan solat.

Saidatina Aisyah pernah berkata: “Sekecil-kecil kewajiban orang yang diberi nikmat terhadap nikmat yang diberi adalah dengan tidak menjadikan nikmat itu jalan kepada maksiat.”

3. Nasihati anak untuk memberikan kemaafan terhadap kesalahan orang lain.

Allah SWT berfirman: “……dan orang-orang yang menahan kemarahannya, dan orang-orang yang memaafkan kesalahan orang. Dan (ingatlah), Allah mengasihi orang-orang yang berbuat perkara-perkara yang baik;

4. Ajak anak saling berziarah dan mengenal saudara-mara dengan lebih rapat.

Agak mencabar bagi ibu bapa apabila ada anak yang lebih selesa berada dalam di rumah sambil melayan televisyen, bermain game atau melayari media social.

Beri motivasi ganjaran buat mereka yang bersilaturrahim kerana Allah:

Hadith: Orang yang berkasih sayang kerana Allah, orang yang saling berziarah kerana Allah,….mereka semua berhak mendapat kasih sayang-Ku (Allah)”

Nabi SAW bersabda:
“Barang siapa ingin dilapangkan rezekinya dan dilambatkan ajalnya maka hendaklah dia menyambung silaturrahim.”

Hadith Qudsi: “Orang-orang yang saling mencintai kerana keagunganKu, maka bagi mereka itu mimbar-mimbar dari cahaya, yang dicemburui oleh oara Nabi dan para syuhada’.”

5. Ajar anak menguruskan duit raya.

Ibu bapa perlu bimbing anak kerana mereka belum mempunyai kematangan dalam berbelanja.

Ada bahagian yang boleh dibelanjakan, ada bahagian perlu disimpan dan ada bahagian perlu disedekahkan

“Dan juga mereka (yang diredhai Allah itu ialah) yang apabila membelanjakan hartanya, tiadalah melampaui batas dan tiada bakhil kedekut; dan (sebaliknya) perbelanjaan mereka adalah sederhana di antara kedua-dua cara (boros dan bakhil) itu.” Al-Furqan: 67

6. Galakkan anak untuk berterusan melakukan amalan soleh selepas Ramadhan khususnya puasa sunat 6 Syawal.

Rasulullah SAW bersabda:
“Sesiapa yang berpuasa Ramadan kemudian meneruskan dengan enam hari di Bulan Syawal sepertinya dia berpuasa selama setahun.”

7. Melatih kemahiran sosial anak-anak berinteraksi dengan manusia yang pelbagai ragam dari pelbagai lapisan umur.

Bimbing anak-anak untuk:
-Menghormati orang yang lebih tua.
-Bercakap dengan beradab terhadap rakan sebaya.
-Bantu melayan dan meraikan tetamu.
-Berlapang dada dengan sebarang kekurangan dari tuan rumah yang diziarahi.

Jom kita buat sama-sama ya. Masih sempat kita masukkan 7 perkara ni dalam senarai -to do list- kita.

Dan yang lebih penting juga sebenarnya adalah Qudwah/contoh teladan yang baik dari kita sebagai ibu/bapa.

Ustazah Raihana Zainal Abidin
5 Syawal 1443H

Artikel asal;


Pembangkang tiada peruntukan, ini satu penindasan

BANGI, 6 Muharram 1445H, Isnin – Biarpun sudah berulang kali isu peruntukan untuk ahli Parlimen pembangkang dibangkitkan di Dewan Rakyat, sehingga kini masalah berkenaan masih belum ada jalan penyelesaian.

Ini selepas, Ahli Parlimen Pengkalan Chepa, Datuk Ahmadr Marzuk Shaary mendedahkan, wakil rakyat pembangkang sehingga kini masih belum mendapatkan peruntukan daripada kerajaan.

Beliau mendakwa perkara itu sebagai suatu penindasan kepada rakyat di kawasan Parlimen pembangkang, memandangkan ahli Parlimen kerajaan sudah menerima peruntukan RM3.8 juta.

“Parlimen kerajaan dapat RM3.8 juta manakala rakyat Parlimen pembangkang tidak mendapat peruntukan.

“Ini satu penindasan,” katanya dalam kenyataan, hari ini.

Ketika kempen Pilihan Raya Umum ke-15 (PRU15), Pakatan Harapan yang diketuai Datuk Seri Anwar Ibrahim, menerusi manifestonya, berjanji mengagihkan Peruntukan Pembangunan Kawasan (CDF) yang saksama kepada semua Ahli Parlimen.

Bagaimanapun, peruntukan itu tidak disebut oleh Perdana Menteri yang juga Menteri Kewangan ketika membentangkan Belanjawan 2023 pada Februari lalu.

Pada Mac lalu, Anwar pula berkata beliau mengusulkan pembangkang memulakanr proses rundingan dengannya bagi membincangkan isu ini.

Susulan perkembangan itu, Timbalan Perdana Menteri, Datuk Seri Ahmad Zahid Hamidi memaklumkan kerajaan secara dasar bersedia memberikan peruntukan kepada Ahli Parlimen pembangkang, namun ia hanya membabitkan perbelanjaan berkaitan hal pentadbiran.

Ahmad Zahid berkata, rundingan berkaitan peruntukan sedang dilakukan Timbalan Perdana Menteri II, Datuk Seri Fadillah Yusof bagi memuktamadkan keputusan.


Selawat lapangkan jiwa muslim

1. MENURUT al-Imam Ibn al-Jauzi, amalan memperbanyakkan selawat berupaya menerangkan hati, mengampunkan dosa, melapangkan dada dan dipermudahkan urusan.

2. Ini kerana selawat yang bersungguh adalah manifestasi kecintaan seseorang kepada Rasulullah dan kecintaan kepada Rasulullah membawa kepada kecintaan manusia kepada Allah.

3. Jiwa yang dilimpahi rasa kasih kepada Rasulullah menyebabkan seseorang itu berupaya menikmati kelazatan dan kemanisan iman. Inilah yang diungkapkan oleh Rasulullah dalam hadis:

ثَلَاثٌ مَنْ كُنَّ فِيهِ ، وَجَدَ حَلَاوَةَ الْإِيمَانِ ؛ أَنْ يَكُونَ اللَّهُ وَرَسُولُهُ ، أَحَبَّ إِلَيْهِ مِمَّا سِوَاهُمَا

“Tiga perkara yang barangsiapa memilikinya akan merasai kemanisan iman, (yang pertama) menjadikan Allah dan Rasul perkara yang paling dicintai buat dirinya melebih segala-galanya… (HR al-BUkhari dan Muslim)

4. Mereka yang tenggelam dengan kecintaan pada Allah dan Rasul akan menjadikan hatinya menjauhi kekotoran dosa dan meningkatkan ketaqwaan. Jiwa yang bertaqwa akan dekat dengan Allah dan Allah mempermudahkan urusan hamba yang bertakwa.

5. Pada hari jumaat yang mulia ini, marilah kita memperbanyakkan selawat ke atas Rasulullah.

Semoga Allah membimbing kita

Dr Ahmad Sanusi Azmi
Setiausaha Majlis Ulama ISMA (MUIS)


Pelaksanaan projek tahun ini lebih baik, tapi belum cukup memuaskan

PUTRAJAYA, 23 Rabiulakhir 1445H, Selasa – Perdana Menteri, Datuk Seri Anwar Ibrahim berkata, pelaksanaan projek-projek pada tahun ini berbanding tahun lepas adalah lebih baik, tetapi belum cukup memuaskan.

Sehubungan itu, Anwar yang juga Menteri Kewangan meminta semua kementerian mempercepatkan pelaksanaan projek-projek yang dirancang sebelum akhir tahun ini.

“Unjuran perbelanjaan dan perlaksanaan untuk 2023 kena atasi 90 peratus pelaksanaan. Kita harapkan pelaksanaannya dapat dipercepatkan,” katanya ketika berucap pada Perhimpunan Bulanan Kementerian Kewangan di sini hari ini,

Katanya, beliau juga telah meminta Menteri Pelaburan, Perdagangan dan Industri Tengku Datuk Seri Zafrul Abdul Aziz untuk menyelaraskan kecepatan pelaksanaan projek-projek pelaburan dalam negara.

“Sering kali cabaran yang dihadapi adalah berhubung pelaksanaan keputusan-keputusan utama, termasuk berkaitan projek-projek, itu yang selalu menjadi masalah… kita nak mudahkan cara berurusan,” katanya.

Sementara itu, Anwar meminta Bank Negara dan Petronas yang  mempunyai kepakaran tinggi dalam bidang teknologi maklumat dan komunikasi (ICT) supaya berkongsi kepakaran dalam bidang berkenaan dengan jabatan-jabatan kerajaan.

Perdana Menteri berkata, beliau telah berbincang dengan Pengerusi Petronas Tan Sri Mohd Bakke Salleh dan Gabenor Bank Negara Datuk Abdul Rasheed Ghaffour supaya kepakaran itu dimanfaatkan oleh jabatan kerajaan.

“Bidang ICT dalam sektor awam perlu penambaikan dan berubah dengan pantas, seiring dengan perubahan bidang ICT yang disifatkan mencabar dan luar biasa pada masa kini,” katanya.

Beliau berkata, dalam usaha untuk mempertingkatkan kepakaran dan kemahiran dalam bidang ICT di negara ini, kebajikan rakyat tetap menjadi keutamaan kerajaan pimpinannya.

“Ini soal transformasi digital, peralihan tenaga, hala tuju baharu bagi perundustrian, itu semua persoalan menggapai sesuatu yang tinggi, tetapi dalam menggapai langit jangan kita lupa untuk berakar di bumi… kita juga harus fikir masalah-masalah asas rakyat seperti harga barang, tandas sekolah dan jalan berlubang,” katanya. – Bernama


Penoreh getah diperdaya Love Scam, duit simpanan KWSP RM99,000 lesap

SEREMBAN, 8 Zulkaedah 1442H, Sabtu  – Seorang penoreh getah kerugian RM99,000 selepas terpedaya dengan sindiket Love Scam menerusi media sosial dalam kejadian di Kampung Baru Cina Air Hitam, Jempol.

Ketua Polis Daerah Jempol Supt Hoo Chang Hook berkata, lelaki berusia 58 tahun itu adalah pesara swasta mendakwa telah berkenalan dengan seorang wanita warganegara Singapura yang mengaku menetap di Australia, menerusi Facebook.

Beliau berkata, wang simpanan pengadu dalam Kumpulan Wang Simpanan Pekerja (KWSP) semasa persaraan lesap setelah mempercayai teman wanitanya yang mempunyai masalah kewangan, bagi menyelesaikan urusan perniagaan yang tergendala.

“Mereka telah menjalinkan hubungan secara maya sejak awal Februari lepas dengan hanya berhubung menerusi aplikasi WhatsApp dan tidak pernah melakukan panggilan telefon atau video sepanjang perkenalan.

“Sepanjang berkenalan, wanita itu menceritakan perniagaan minyak mentah yang diuruskan di luar negara dan telah meminta lelaki itu memberikan pinjaman wang bagi menyelesaikan urusan perniagaan,” katanya dalam kenyataan di sini, hari ini.

Beliau berkata, pengadu kemudian bersetuju meminjamkan sejumlah wang kepada teman wanitanya dengan membuat enam kali transaksi berjumlah keseluruhan RM99,000 pada 9 dan 10 Jun lepas.

Hoo berkata, pengadu sedar bahawa dirinya ditipu apabila wanita tersebut sekali lagi meminta pengadu memasukkan sejumlah wang berjumlah RM131,000 dengan alasan masalah kewangan syarikat yang masih lagi tidak dapat diselesaikan.

Kes itu disiasat di bawah Seksyen 420 Kanun Keseksaan dan polis memohon orang ramai supaya berhati-hati dan jangan mudah terjerat dengan cinta menerusi laman sosial agar tidak menjadi mangsa penipuan. -Bernama


‘Mungkin Korea Utara bertindak balas, tapi tak membimbangkan’

Oleh Athirah Huda Zalhe

BANGI, 8 Syaaban 1442H, Isnin – Tindakan Malaysia mengusir semua diplomat Korea Utara memberi isyarat jelas dan tegas bahawa mereka tidak lagi dibenarkan mengambil kesempatan ke atas negara ini.

Ini kerana, ‘negara paling tertutup’ itu sering mengambil kesempatan ke atas Malaysia termasuk menjadikan negara sebagai pusat kegiatan ‘gelap’ seperti aktiviti menjual beli senjata, dakwa Ketua Pegawai Eksekutif IRIS Institute (IRIS), Ustaz Syed Ahmad Israa’ Syed Ibrahim.

“Kes pembunuhan Kim Jong Nam beberapa tahun lalu juga, satu contoh bagaimana Malaysia sebagai sebuah negara yang terbuka diambil kesempatan untuk pihak Korea Utara menjalankan operasi yang menyalahi undang-undang, bahkan mengancam keselamatan negara kita.

“Pendapat saya, tindakan mengusir keluar Korea Utara dari Malaysia boleh memberi isyarat yang jelas dan tegas bahawa kita tidak akan lagi membenarkan negara kita diambil kesempatan oleh mereka,” katanya kepada Ismaweb.net, hari ini.

Semalam, Malaysia mengusir semua diplomat Korea Utara selaras dengan keputusan kerajaan yang diumumkan oleh Wisma Putra, Jumaat lalu.

Menteri Luar, Datuk Seri Hishammuddin Hussein berkata, kerajaan terpaksa mengambil tindakan itu sebagai respons terhadap keputusan unilateral dan tidak bertanggungjawab oleh kerajaan Korea Utara memutuskan hubungan diplomatik dengan Malaysia pada Jumaat lalu.

Korea Utara memutuskan hubungan diplomatik dengan Malaysia, yang terjalin pada 1973, ekoran seorang rakyatnya yang menetap di negara ini, Mun Chol Myong, diekstradisi ke Amerika Syarikat untuk menghadapi tuduhan pengubahan wang haram.

Ditanya kesan terhadap tindakan Malaysia itu, Ustaz Syed Ahmad Israa’ tidak menolak kemungkinan akan berlaku tindak balas daripada pihak Korea Utara ke atas negara.

“Namun, ia tidak akan sampai ke peringkat yang membimbangkan tahap keselamatan negara.

“Dengan anggapan apabila tindakan ini diambil oleh kerajaan, segala agensi dan badan yang berkait dengan pertahanan atau keselamatan negara telah pun memiliki maklumat yang secukupnya untuk bersedia menjaga keselamatan negara daripada sebarang cubaan pihak Korea Utara,” katanya.


Ingat! Urusan rasmi kerajaan perlu guna bahasa Melayu: Shamrahayu

BANGI, 2 Safar 1442H, Ahad – Pakar Perlembagaan, Prof Dr Shamrahayu A Aziz menegaskan, semua urusan rasmi kerajaan Persekutuan atau kerajaan negeri hendaklah dilaksanakan dalam bahasa Melayu.

Beliau berkata demikian susulan tindakan Suruhanjaya Pencegahan Rasuah Malaysia (SPRM) baru-baru ini melancarkan portal dalam bahasa Mandarin bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Beliau menegaskan, Seksyen 3 Akta Bahasa Kebangsaan 1963/1967 yang membenarkan terjemahan dokumen rasmi dalam bahasa lain perlu disemak semula dalam kadar segera.

“Ini bagi membolehkan hasrat menjadikan bahasa Melayu sebagai bahasa kebangsaan dan juga bahasa rasmi tercapai,” katanya dalam satu kenyataan, hari ini.

Seksyen 3 Akta Bahasa Kebangsaan itu menyatakan bahawa ‘tiada apa-apa jua dalam Akta ini boleh menyentuh hak Kerajaan Persekutuan atau hak Kerajaan mana-mana Negeri untuk menggunakan apa-apa terjemahan dokumen atau perutusan rasmi dalam mana-mana bahasa lain bagi apa-apa maksud yang difikirkan perlu demi kepentingan awam.


Aduan rakyat perlu diselesaikan dalam tempoh dua minggu: Ab Rauf

MELAKA, 3 Zulhijjah 1444H, Khamis – Semua aduan rakyat yang disalurkan kepada agensi dan jabatan terlibat pada Program Hari Bertemu Rakyat atau ‘Open Day’ perlu diselesaikan dalam tempoh dua minggu.

Ketua Menteri, Datuk Seri Ab Rauf Yusoh berkata, aduan berkenaan akan diteliti dan dibawa dalam mesyuarat berkaitan sebelum maklum balas diberikan kepada pengadu secara bertulis.

“Rakyat meletakkan harapan tinggi kepada pihak kerajaan negeri untuk menyelesaikan pelbagai isu yang dihadapi mereka dan ada antara mereka yang telah berdepan isu tersebut dalam tempoh yang panjang,” katanya kepada pemberita.

Beliau berkata demikian pada Program Hari Bertemu Rakyat yang diadakan sebulan sekali di Pusat Dagangan Antarabangsa Melaka (MITC), bermula 9 pagi hingga 5 petang, serta turut dihadiri ahli Majlis Mesyuarat Kerajaan Negeri yang lain.

Ab Rauf berkata, isu atau permasalahan yang diajukan pada program berkenaan akan dikumpulkan mengikut kategori pihak berkuasa tempatan dan pejabat daerah terlibat bagi mengenal pasti penduduk atau kawasan yang banyak berdepan isu.

Berdasarkan pendekatan itu, katanya, fokus penyelesaian dapat diutamakan di kawasan terlibat dan ia juga akan menjadi petunjuk prestasi utama jabatan terlibat bagi melihat tahap kecekapan mereka menyelesaikan isu rakyat.

“Usaha ini dilakukan kerana saya ingin menjadikan Melaka sebuah negeri yang dinamik dan progresif terutama dalam menyelesaikan masalah dan isu rakyat yang seharusnya kita tangani sebaik mungkin,” katanya.

Beliau berkata, sebanyak 65 jabatan dan agensi terpilih di negeri itu terlibat pada Program Hari Bertemu Rakyat yang bertujuan menyampaikan maklumat terkini tentang sesuatu perkhidmatan dan kemudahan disediakan kerajaan, selain mewujudkan budaya mesra pelanggan.

Selain itu, beliau berkata, kerajaan negeri memohon peruntukan daripada kerajaan Persekutuan bagi menaik taraf pelayan Portal Awam eTanah Melaka yang ketika ini dilihat berada di tahap maksimum dan menghampiri jangka hayatnya

“Salah satu sumber pendapatan utama kerajaan negeri ialah cukai tanah dan premium, jadi kita berharap kerajaan Persekutuan dapat memberikan satu pelayan baharu bagi Portal Awam eTanah Melaka kerana jika sistem itu ‘crash’ ia akan menjejaskan kutipan cukai berkenaan,” katanya. – Bernama


Bagaimana jika dakwaan Anwar dibuat tanpa bukti kukuh?

BANGI, 6 Safar 1442H, Khamis – Tiada petanda jelas menunjukkan Datuk Seri Anwar Ibrahim mendapat sokongan Ahli-Ahli Parlimen untuk menjatuhkan kerajaan pimpinan Tan Sri Muhyiddin Yassin seperti yang didakwa Presiden PKR itu.

Penganalisis politik, Dr Muhammad Fathi Yusof berkata, setakat hari ini boleh disimpulkan bahawa kerajaan sedia ada – yang dibentuk atas perkenan Yang di-Pertuan Agong masih kukuh dan teguh.

Bahkan, parti-parti yang menganggotai kerajaan atas nama Perikatan Nasional juga secara terbuka menyatakan kepercayaan mereka kepada Perdana Menteri, Tan Sri Muhyiddin Yassin.

“Jadi timbul persoalan, adakah wajar seorang pemimpin membuat pengumuman bahawa Perdana Menteri ‘tidak lagi mendapat kepercayaan majoriti’ tanpa asas yang kukuh?

“Bagi saya tidak wajar. Kebebasan bersuara tidak harus disalah guna untuk mengelirukan rakyat dan negara.

“Jika terbukti kenyataan itu dibuat tanpa bukti kukuh, maka ia adalah satu bentuk penyebaran berita palsu yang boleh menjejaskan keharmonian negara. Apa lagi jika kenyataan itu membabitkan urusan Yang di-Pertuan Agong,” tegasnya.

Justeru, Dr Fathi berharap supaya cara sebegini tidak menjadi ikutan pada masa hadapan.

“Moga pemimpin dan ahli politik kita mengutamakan kepentingan negara dan rakyat mengatasi kepentingan politik sendiri.

“Kita doakan moga Malaysia terus damai dan sejahtera dan mampu menghadapi wabak COVID-19 dan cabaran ekonomi semasa,” katanya.

Semalam, Anwar membuat pengumuman mengejutkan apabila mendakwa mendapat sokongan kukuh daripada Ahli Parlimen untuk membentuk kerajaan Persekutuan baharu.

Dakwanya, sokongan Ahli Parlimen itu daripada pelbagai parti termasuk yang berpihak kerajaan sedia ada, namun tidak mendedahkan jumlah Ahli Parlimen yang menyokongnya.

Ahli Parlimen Port Dickson itu juga mendakwa, beliau sudah diperkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, namun ditangguhkan kerana baginda menerima rawatan di Institut Jantung Negara (IJN).


Imigresen sedia untuk pembukaan semula sempadan

JOHOR BAHRU, 3 Syaaban 1443H, Ahad – Jabatan Imigresen Malaysia (JIM) telah bersedia untuk pembukaan semula sempadan negara, terutama dalam menerima kemasukan pelancong asing, kata Ketua Pengarahnya, Datuk Seri Khairul Dzaimee Daud.

Beliau berkata, antara pintu masuk antarabangsa utama untuk tujuan itu adalah Lapangan Terbang Antarabangsa Kuala Lumpur (KLIA) dan Bangunan Sultan Iskandar, di Johor.

“Pada 5 Mac (semalam), semua autogate (sistem laluan automatik) telah diaktifkan semula dan pegawai di pintu masuk antarabangsa yang sebelum ini dihantar ke depot-depot sementara yang dibuka sepanjang tempoh pandemik, dipanggil semula,” katanya kepada pemberita semasa operasi besar-besaran bersama JIM Johor, lewat malam semalam.

Beliau berkata, pihaknya menjangkakan peningkatan pelancong asing memasuki negara dan akan mengetatkan kawalan kemasukan menggunakan pas lawatan sosial, bagi memastikan tidak berlaku salah guna serta masalah tinggal lebih tempoh.

“Mereka (pelancong) harus mengemukakan bukti bahawa mereka mempunyai tempat tinggal di Malaysia, wang sara diri yang mencukupi, dan hanya untuk melancong dengan mempunyai jadual perjalanan,” katanya.

Operasi malam semalam melibatkan anggota dari Ibu Pejabat dan JIM Johor, yang membuat serbuan ke atas tiga premis di sekitar Johor Bahru.

Dalam serbuan yang dijalankan ke atas sebuah kilang di Taman Perindustrian Senai, 185 orang pekerja asing diperiksa dan 64 warganegara India yang didaftarkan dalam Program Rekalibrasi Tenaga Kerja (RTK) ditahan, kerana bekerja dalam sektor yang tidak dibenarkan.

“Dasar kerajaan adalah tidak membenarkan warganegara India bekerja di kilang dan mereka hanya boleh bekerja di sektor tertentu. Siasatan awal mendapati, kesemua pekerja India yang ditahan didaftarkan dalam Program RTK pada April lepas, dan disyaki kilang terbabit menggunakan perkhidmatan ejen untuk mendaftarkan pekerja berkenaan,” katanya.

Menurutnya seramai 16 pekerja dari Nepal, Myanmar (tiga) dan Bangladesh (dua) turut ditahan, kerana tidak mempunyai dokumen yang sah.

Selain itu beliau memaklumkan dalam operasi yang sama, 14 warganegara Thailand serta masing-masing seorang dari Laos dan Myanmar turut ditahan, hasil serbuan ke atas dua pusat spa yang menawarkan khidmat pelacuran.

Katanya, kesemua tahanan dibawa ke lokap JIM dan majikan terbabit akan disiasat di bawah Seksyen 55E Akta Imigresen 1959/63.-  Bernama


PEMBELA desak PDRM, KDN perjelas perkembangan siasatan kes Adib

BANGI, 14 Rabiulakhir 1442H, Isnin – Polis Diraja Malaysia (PDRM) dan Kementerian Dalam Negeri (KDN) didesak memberikan penjelasan lanjut berhubung perkembangan siasatan kes pembunuh anggota bomba, Allahyarham Muhammad Adib Mohd Kassim.

Sebelum ini, keluarga Allahyarham Muhammad Adib berharap siasatan mencari penjenayah yang menyebabkan kematian anaknya dapat dilakukan segera berikutan sudah terlalu lama menunggu.

Bapa Muhammad Adib, Mohd Kassim Abdul Hamid, 64, berkata, beliau masih tidak berpuas hati dan kecewa apabila pihak bertanggungjawa tidak mengambil tindakan sewajarnya untuk membela kematian Allahyarham.

“Sebelum ini, Mahkamah Koroner sudah putuskan kematian Adib akibat perbuatan jenayah oleh dua atau lebih individu tidak dikenali, mahkamah itu juga turut merumuskan kegagalan polis dan Pasukan Simpanan Persekutuan (FRU) dalam mengawal rusuhan juga menyumbang kematian anak saya.

“Peguam keluarga saya sendiri sudah minta polis segerakan siasatan selanjutnya, sampai sekarang tak nampak apa-apa tangkapan lagi.

“Polis tidak berhubung dengan saya untuk memberitahu sebarang perkembangan terkini,” kata Mohd Kassim.

Memandang serius kekesalan yang dizahirkan keluarga Allahyarham, Pertubuhan-Pertubuhan Pembela Islam (PEMBELA) menyifatkan penjelasan KDN yang menyatakan untuk mendakwa hanya 12 suspek di bawah Seksyen 143 Kanun Keseksaan adalah tidak munasabah, sedangkan kes membabitkan kematian.

Pengerusinya, Haji Aminuddin Yahya turut mempersoalkan kewajaran untuk diadakan inkues semula yang telah dicadangkan, dan tidak mengambil tindakan tuntas setelah inkues pertama selesai.

“PEMBELA mendesak agar PDRM dan KDN untuk memberikan penjelasan lanjut terhadap perkembangan terkini kes ini dan bukan datang dengan membawa cerita baharu yang berlawanan dengan keputuan Mahkamah Koroner serta fakta-fakta keterangan peguam Syazlin Mansor,” katanya dalam kenyataan, hari ini.

Justeru, PEMBELA meminta Pejabat Peguam Negara tidak melengahkan kes itu, apatah lagi bekas Peguam Negara (AG), Tan Sri Tommy Thomas telah melakukan kesalahan besar yang tidak seiring dengan fungsinya.

“Sekali lagi, PEMBELA ingin menuntut agar semua pihak yang terlibat agar telus dan jujur bagi menyelesaikan kes ini dengan seadil-adilnya untuk menjaga kewibawaan dan integriti pemerintah dan negara.

“PEMBELA akan terus bersama keluarga Allahyarham Adib agar mendapat pembelaan yang sewajarnya,” katanya.

Muhammad Adib menghembuskan nafas terakhir di Institut Jantung Negara (IJN) pada 17 Disember 2018 selepas 21 hari bertarung nyawa susulan kejadian rusuhan di hadapan kuil Sri Maha Mariammam, USJ 25, Subang Jaya.


Tentera Israel bunuh 3 rakyat Palestin di Tebing Barat

RAMALLAH, 17 Zulkaedah 1443H, Jumaat – Tentera rejim Zionis menembak mati tiga warga Palestin ketika serbuan di Tebing Barat, hari ini.

Menurut pegawai Palestin, identiti ketiga-tiga lelaki itu tidak jelas.

Katanya, mereka ditembak di dalam sebuah kereta di bandar Jenin.

Sementara itu, jurucakap tentera Israel berkata, pihaknya sedang meneliti laporan berkenaan. – Agensi


Bayaran balik pinjaman PTPTN ditangguh untuk mangsa banjir

BANGI, 20 Jamadilawal 1443H, Sabtu – Kerajaan bersetuju untuk memberikan penangguhan bayaran balik pinjaman Perbadanan Tabung Pendidikan Nasional (PTPTN) selama tiga bulan kepada peminjam yang terkesan banjir.

Ini berikutan, bencana banjir yang melanda negara mengakibatkan kemusnahan harta benda kepada mereka yang terlibat termasuk peminjam PTPTN.

Sehubungan itu, peminjam yang terkesan boleh mengemukakan permohonan kepada PTPTN bermula 28 Disember hingga 31 Mac 2022, kata Menteri Pengajian Tinggi, Datuk Seri Noraini Ahmad.

“Butiran lanjut mengenai pelaksanaannya akan diumumkan oleh PTPTN.

“Keputusan ini diambil selari dengan aspirasi kerajaan hari ini yang prihatin serta komited membantu Keluarga Malaysia dalam saat yang mencabar ini,” katanya dalam kenyataan, hari ini.

Pada masa sama, Noraini berharap langkah pemberian penangguhan bayaran balik pinjaman PTPTN itu dapat meringankan beban peminjam yang terkesan.


Penutupan Jalan Johar dan lorong kanan Lebuhraya SPRINT mulai Sabtu ini

KUALA LUMPUR, 17 Muharram 1443H, Khamis – Laluan trafik dari Kuala Lumpur menghala ke Jalan Johar, Bangsar melalui Lebuhraya SPRINT akan ditutup sepenuhnya mulai 28 Ogos ini hingga Mac 2022.

Dewan Bandaraya Kuala Lumpur (DBKL) dalam kenyataan hari ini memaklumkan penutupan itu bagi membolehkan kerja-kerja membina jalan raya bertingkat dari persimpangan Lebuhraya SPRINT/Jalan Maarof ke persimpangan Lebuhraya Sprint/Jalan Semantan.

Menurut kenyataan itu, laluan trafik lorong kanan dari Lebuhraya SPRINT KM 7.0 ke Jalan Johar juga ditutup sepenuhnya mulai tarikh tersebut bagi membolehkan kerja-kerja cerucuk dan kerja-kerja pengalihan paip air pembentung dilaksanakan.

“Pengguna jalan raya dinasihatkan supaya mematuhi isyarat papan tanda di tapak sebagai panduan dan langkah keselamatan bagi mengelak kekeliruan dan sebarang kesulitan,” menurut kenyataan itu. – Bernama


Hanya kerana ditegur, tergamak ‘penagih dadah’ pukul ayah, ibu

KEPALA BATAS, 24 Muharram 1442H, Sabtu – Seorang penagih dadah tergamak memukul ibu, ayah dan adik perempuannya menggunakan kayu hanya kerana ditegur membuat bising dalam kejadian di rumah mereka di Kampung Ara Kuda, Tasek Gelugor di sini hari ini.

Ketua Polis Daerah Seberang Perai Utara (SPU) ACP Noorzainy Mohd Noor berkata, dalam kejadian pukul 2.30 pagi itu, bapa berusia 70 tahun menegur anak lelakinya berumur 37 tahun kerana membuat bising di dalam rumah sehingga mengganggu orang lain yang sedang tidur.

“Suspek disyaki di bawah pengaruh dadah berang dan mengamuk sebelum mengambil sebatang kayu lalu berlaku pertengkaran antara ayah dengan anak lelakinya.

“Suspek kemudian bertindak memukul kepala mangsa dengan menggunakan kayu yang dipegang, ibu dan adik perempuan suspek cuba meleraikan pergaduhan itu turut dipukul,” katanya.

Noorzainy berkata, lelaki itu melarikan diri sebaik mengetahui adiknya menghubungi polis manakala tiga mangsa yang mengalami kecederaan dihantar ke Hospital Kepala Batas.

“Akibat daripada kejadian itu, ayah suspek mengalami kecederaan luka pada bahagian sebelah kiri kepala, ibu (68 tahun) luka pada bahagian atas kepala manakala adik perempuannya (23 tahun) lebam pada bahagian belakang badan, bahu dan tangan. Kesemua mangsa mendapatkan rawatan di HKB sebelum dibenarkan pulang,” katanya.

Menurutnya, usaha mengesan suspek yang mempunyai rekod jenayah lampau berkaitan dadah itu giat dijalankan dan polis percaya dia masih berada di sekitar daerah SPU.

Kes disiasat menurut Seksyen 324 Kanun Keseksaan iaitu mencederakan menggunakan kayu yang jika sabit kesalahan boleh dipenjara sehingga tiga tahun atau dengan denda, atau dengan sebatan atau mana-mana dua daripadanya, katanya. – Bernama


Pencemaran bau: JAS keluar perintah penahanan operasi kelengkapan terhadap premis

KUALA LUMPUR, 4 Syawal 1443H, Khamis – Jabatan Alam Sekitar (JAS) telah mengeluarkan Perintah Penahanan Operasi Kelengkapan (POK) ke atas sebuah premis yang disyaki menyebabkan insiden pencemaran bau diesel di sepanjang Sungai Semenyih.

Ketua Pengarah Alam Sekitar Wan Abdul Latiff Wan Jaffar dalam kenyataan hari ini berkata perintah itu dikeluarkan selepas siasatan ke atas premis di sepanjang Sungai Semenyih terutama di Kawasan Perindustrian Beranang, Selangor dijalankan.

Beliau berkata sampel campuran minyak serta air daripada premis itu turut diambil untuk siasatan lanjut.

“Tindakan di bawah Seksyen 25 Akta Kualiti Alam Sekeliling 1974 akan dilakukan setelah memperoleh keputusan analisis kimia.

“Jika didapati bersalah, pihak premis boleh didenda sehingga RM100,000 atau penjara maksimum selama tempoh lima tahun atau kedua-duanya sekali dan denda tambahan sehingga RM1,000 sehari bagi setiap hari kesalahan,” katanya.

Wan Abdul Latiff berkata jabatan itu akan meneruskan siasatan dan pemeriksaan ke atas semua premis yang berpotensi melakukan pencemaran tersebut serta tindakan tegas akan diambil ke atas premis yang menyebabkan pencemaran.

“Pemberi maklumat boleh diberi ganjaran di bawah Seksyen 48B Akta Kualiti Alam Sekeliling 1974 sehingga tertangkapnya pelaku ini dan pemberi maklumat diberi perlindungan di bawah Seksyen 50A akta yang sama,” katanya.

Pada 1 Mei lepas, JAS menerima aduan pencemaran bau diesel di sepanjang Sungai Semenyih dan susulan itu Loji Rawatan Air Sungai Semenyih dihenti tugas semalam. – Bernama


PAS mohon maaf pada Presiden Gerakan

BANGI, 17 Muharam 1445H, Jumaat – PAS memohon maaf kepada Datuk Dr Dominic Lau atas insiden ‘tidak mengalu-alukan’ Presiden Gerakan itu di Majlis Ceramah Mega PN Best di Tasek Gelugor, Pulau Pinang, yang turut dihadiri Presiden PAS baru-baru ini.

Setiausaha Agung PAS, Datuk Seri Takiyuddin Hassan berkata, beliau percaya kehadiran Dominic perlu diterima dan dihargai sebagai tetamu berdasarkan akhlak dan prinsip-prinsip Islam.

Sebagai salah sebuah rakan gabungan dalam Perikatan Nasional (PN), yang mana Dominic sendiri merupakan calon Pilihan Raya Negeri (PRN) – Presiden Gerakan itu sewajarnya diberikan penghormatan yang layak dan munasabah, katanya.

Jelas Takiyuddin, PAS amat sedar dan maklum bahawa politik gabungan cenderung untuk menimbulkan rasa tidak puas hati, kecewa dan sebagainya.

Ini terutamanya dalam isu-isu berkaitan pembahagian kerusi atau pemilihan calon bagi sesuatu kerusi Dewan Undangan Negeri (DUN) mahupun Parlimen.

“Dalam konteks pemilihan Dr Dominic sebagai calon PN bagi kerusi DUN Bayan Lepas yang merupakan kerusi majoriti Melayu, PAS sedar sentimen dalam kalangan ahli dan penyokong di peringkat tempatan susulan pencalonan beliau.

“Namun PAS juga percaya apabila keputusan mengenainya dibuat dengan persetujuan kepimpinan tertinggi parti setelah melalui semua proses dan melepasi syarat yang ditetapkan.

“Maka ahli dan penyokong perlu menerimanya dengan hati terbuka selain meletakkan kepercayaan kepada kepimpinan parti yang diketuai oleh Tan Sri Haji Abdul Hadi Awang,” katanya dalam kenyataan, hari ini.

Justeru, Takiyuddin menyeru ahli-ahli PAS berkaitan supaya menyedari bahawa bantahan berterusan dan tindak-tanduk yang berlawanan dengan kepentingan parti bukan sahaja berkemungkinan menimbulkan suasana tidak harmoni dalam gabungan PN, malah turut mencabar dan mempersoalkan kebijaksanaan serta ketepatan keputusan Presiden PAS sendiri.

“Dalam suasana politik semasa yang dicemari oleh naratif cauvinis dan melampau, maka sebagai sebuah parti Islam, tertua dan besar, PAS percaya kita bertanggungjawab bukan sahaja untuk menunjuk arah kepada politik matang dan sederhana.

“… malah turut bertanggungjawab untuk memberi pertolongan dan perlindungan kepada pihak-pihak yang memerlukannya,” katanya.

Pada 1 Ogos, video tular menunjukkan seorang pemimpin PAS tempatan tidak mengalu-alukan kedatangan Dominic ke ceramah PAS di Sungai Dua dan memintanya beredar.

Dominic, bagaimanapun, kemudiannya menafikan bahawa beliau diminta meninggalkan ceramah itu.

Dominic berkata, walaupun benar Gerakan tidak dijemput menghadiri ceramah tersebut, beliau pastinya tidak diminta keluar.

“Saya berada di sana untuk berjumpa Presiden PAS Tan Sri Abdul Hadi Awang tetapi kerana acara itu berjalan lambat, saya tidak dapat bercakap dengannya dan pergi,” kata Dominic.


KPPK kenal pasti pekebun kecil terjejas banjir

BANGI, 27 Jamadilawal 1443H, Sabtu – Kementerian Perusahaan Perladangan dan Komoditi (KPPK) sedang mengenal pasti jumlah keseluruhan pekebun kecil yang terjejas banjir untuk menyalurkan bantuan sewajarnya.

Ketua Setiausaha KPPK, Datuk Ravi Muthayah berkata, pengumpulan maklumat dengan bantuan semua agensi di bawah KPPK itu sedang giat dilaksanakan bagi tujuan tersebut.

Antara agensi terbabit adalah Lembaga Minyak Sawit Malaysia (MPOB), Majlis Getah Malaysia (MRC) dan Lembaga Koko Malaysia (LKM).

“Mengambil contoh pokok kelapa sawit, sekiranya tanaman itu ditenggelami air lebih daripada lima hari akan menjejaskan hasil pengeluaran buah sawit.

“Kita mengambil kira semua kerosakan yang dialami pekebun kecil dan semua maklumat yang diperoleh akan dimaklumkan kepada kerajaan untuk bantuan,” katanya seperti dipetik akhbar tempatan, hari ini

Beliau menjelaskan kerajaan juga sedang menilai laporan 64 kilang perabot terjejas banjir dengan anggaran keseluruhan kerugian berjumlah kira-kira RM10 juta.

Dalam pada itu, katanya, setakat ini sebanyak RM500,000 dibelanjakan KPPK bagi tujuan misi bantuan banjir.

“Selain sumbangan wang tunai, ia membabitkan bantuan seperti peralatan dapur, makanan dan tilam.

“Kita turut bercadang untuk menyalurkan bantuan perabot kepada mangsa banjir antaranya menerusi bantuan persatuan kayu kayan yang ada,” katanya.


Selangor akan saring semua petugas HTAR dalam masa terdekat

SHAH ALAM, 6 Jamadilawal 1442H, Isnin – Selangor akan menjalankan saringan terhadap semua petugas di Hospital Tengku Ampuan Rahimah (HTAR) Klang dalam masa terdekat, susulan peningkatan kes positif COVID-19 di kemudahan kesihatan itu sejak kebelakangan ini.

Menteri Besar Selangor, Datuk Seri Amirudin Shari berkata, pihaknya dan Jabatan Kesihatan Negeri sedang meneliti mekanisme terbaik untuk tujuan itu, antaranya melaksanakan ujian saringan bersasar bagi mengurangkan risiko penularan pandemik tersebut di hospital berkenaan.

“Saya sedang berbincang dengan Jabatan Kesihatan Negeri Selangor berhubung kaedah ujian saringan yang akan dilaksanakan kepada petugas HTAR.

“Kita akan buat saringan bagi semua pekerja (di HTAR) kerana mereka berdepan risiko (penularan COVID-19) yang besar,” katanya kepada pemberita selepas Majlis Penyerahan Sumbangan Kebajikan Sempena Perayaan Krismas Peringkat Negeri Selangor 2020 di Dewan Jubli Perak, Bangunan Setiausaha Kerajaan Negeri di sini hari ini.

Setakat semalam, terdapat 143 kes positif membabitkan 62 kakitangan kesihatan dan 81 pesakit di HTAR Klang, manakala di Hospital Serdang merekodkan 65 kes melibatkan 37 kakitangan dan 28 pesakit.

Dalam perkembangan lain, Amirudin berkata, sebarang pelaksanaan perintah kawalan pergerakan bagi mengekang peningkatan kes COVID-19 di Selangor, akan diputuskan Majlis Keselamatan Negara (MKN) sekiranya sesuatu kawasan mencatat jumlah kes positif COVID-19, yang tinggi seperti yang berlaku di daerah Klang.

Jelasnya, walaupun daerah Klang mencatatkan kes positif COVID-19 setiap hari, namun peningkatan tersebut adalah susulan keputusan kerajaan, mewajibkan saringan pekerja kilang khususnya warga asing dalam kawasan zon merah.

“Walaupun kes meningkat, tetapi ia masih dalam kawalan kerana kita mewajibkan pekerja kilang (warga asing) buat saringan dan dibayar oleh pengusaha kilang. Ini pengajaran yang paling penting selepas insiden kluster Teratai,” katanya.

Menurut Amirudin, beliau juga akan menghadiri mesyuarat bersama MKN minggu ini dan akan mengusulkan beberapa strategi baharu, bagi mengawal penularan COVID-19 di Selangor. – Bernama


48 maut trak hilang kawalan

LONDIANI, 12 Zulhijjah 1444H, Sabtu – Sekurang-kurangnya 48 orang terbunuh dalam kemalangan jalan raya di persimpangan sibuk di Kenya apabila sebuah trak hilang kawalan dan merempuh beberapa kenderaan.

Komander polis tempatan, Geoffrey Mayek berkata, 30 orang lagi cedera parah dan dikejarkan ke pelbagai hospital.

Beliau menjangkakan jumlah kematian mungkin meningkat.

“Setakat ini pihak polis boleh mengesahkan 48 maut dan kami mengesyaki satu atau dua mangsa masih terperangkap di bawah trak.

“Kami mengesyaki sebuah trak yang sedang dipandu… ke arah Kericho hilang kawalan dan merempuh ‘matatu’ (bas mini) yang sesak di perhentian bas sekali gus mencederakan penumpang serta pejalan kaki yang berdiri di tepi perhentian bas, ” katanya.

Sementara itu, Doktor Senior di Hospital Daerah Kericho, Collins Kipkoech berkata, kemudahannya setakat ini menerima 45 mayat manakala lebih ramai mangsa dibawa ke hospital lain.

Menurutnya, operasi menyelamat masih diteruskan.

Bagaimanapun, media tempatan melaporkan, hujan lebat menghalang operasi menyelamat. – Agensi


Jangan terpedaya badal haji murah

KUALA LUMPUR, 12 Zulhijjah 1444H, Sabtu – Rakyat Malaysia diingatkan supaya berwaspada dan membuat semakan apabila menerima tawaran perkhidmatan badal haji dengan harga terlalu rendah berbanding harga pasaran bagi mengelak menjadi mangsa penipuan.

Petugas Operasi Tanah Suci MKM Ticketing Travel & Tours Sdn Bhd, Mukhtar Abdul Latiff berkata, permit haji untuk perkhidmatan badal haji yang dilaksanakan oleh individu yang tidak menetap di Makkah sudah mencecah RM13,000 dan ia tidak termasuk kos-kos lain.

“Tasrih haji (permit) sahaja harganya RM13,000, kerana semasa musim Haji seperti di Arafah, Muzdalifah, semua (kawasan) ada polis atau tentera jaga. Mereka (yang menawarkan perkhidmatan badal haji) hanya boleh masuk ke kawasan-kawasan ini jika ada permit, dan kos ini tidak termasuk makan, minum dan pengangkutan.

“Kalau ikut (pengiraan) keseluruhan, kos badal haji termasuk permit mencecah RM15,000 hingga RM16,000. Jadi kalau ada pihak yang mahu lakukan badal haji, contohnya di Malaysia, dengan kos RM15,000, maka kita faham beliau lakukan haji ada permit,” katanya ketika dihubungi Bernama, hari ini.

Katanya, petugas badal haji yang tidak perlu permit haji kerana menetap di Makkah pun tidak akan mengambil upah untuk melaksanakan badal haji jika harga yang ditawarkan hanya RM1,000 apatah lagi jika lebih murah daripada itu kerana kos yang perlu mereka tanggung.

“Walaupun mereka (petugas) tidak perlu permit, mereka tetap tidak akan ambil upah RM800 atau RM1,000. Contoh seperti dari Mina ke Arafah sahaja, satu kereta sudah ambil tambang 600 rial (RM745.31) kerana musim haji yang menyebabkan kosnya naik terlalu tinggi.

“Minimum (bayaran) yang logik mereka akan ambil mungkin sekitar RM4,000 hingga RM5,000, tetapi kalau atas daripada paras harga itu, ia lebih bagus. Masyarakat kalau mahu lihat jika ada unsur penipuan…perkara yang paling mudah untuk lihat adalah pada harga badal haji ini,” katanya.

Mukhtar berkata, masyarakat perlu cakna dalam memilih petugas badal haji yang dipercayai bagi melaksanakan ibadah itu dan bukan hanya memilih perkhidmatan murah sahaja.

Sementara itu, seorang kakitangan swasta, Mohd Khairul Hafiz, 31, berkata beliau pernah ditawarkan untuk melaksanakan badal haji serendah RM1,200 untuk arwah bapanya, namun beliau menolak kerana  khuatir akan menjadi mangsa sindiket penipuan.

“Saya terjumpa promosi upah haji RM1,200 itu di Facebook dan apabila menghubungi pihak terbabit, saya dapat rasakan ada sesuatu yang tidak kena…tiada sebarang maklumat mengenai agensi berkenaan, malah tiada sebarang bukti bagi operasi sebelum ini,” katanya.

Pada 20 Mei lalu, Tabung Haji (TH) menyarankan agar orang ramai berwaspada dan berhati-hati dengan badal haji atau upah haji oleh agensi pelancongan mahupun individu tertentu.

TH memaklumkan tawaran badal haji sekitar RM1,000 hingga RM3,500 disifatkan terlampau murah jika dibandingkan dengan kos permit dan perbelanjaan yang perlu ditanggung untuk menunaikan ibadah haji.

Semalam, Menteri di Jabatan Perdana Menteri (Hal Ehwal Agama), Datuk Mohd Na’im Mokhtar turut menasihati umat Islam yang menjadi mangsa penipuan badal haji untuk membuat laporan polis memandangkan kes itu masih berlaku. – Bernama


3,000 hektar hutan simpan di Perak diteroka secara haram: MB

LENGGONG, 28 Syaaban 1442H, Sabtu – Kerajaan Perak menggesa pihak yang meneroka hutan secara haram menghentikan perbuatan sedemikian kerana aktiviti tersebut bakal mengundang bencana alam.

Menteri Besar Perak, Datuk Saarani Mohamad berkata, kira-kira 3,000 hektar hutan simpan di Perak diteroka secara haram sehingga kini.

Bagaimanapun katanya, masalah itu sedang dan sudah ditangani Jabatan Perhutanan Negeri Perak (JPNP) dengan lima kes sudah didakwa manakala beberapa kes lain sedang disiasat.

“Hampir semua kes yang berlaku disyaki dilakukan oleh beberapa individu yang sama dengan menebang dan mengambil kayu secara tidak sah dari hutan dan menjualnya.

“Sebilangan mereka yang lain pula terus mengusahakan tanaman di tanah yang sudah ditebang dan ditebas itu.

“Aktiviti penerokaan tanah hutan ini dilakukan secara haram,” katanya seperti dilapor Berita Harian hari ini.

Pada masa sama, Saarani berkata, kerajaan negeri meminta pihak yang terbabit supaya menghentikan segera kegiatan haram itu.

Ini kerana katanya, aktiviti pengambilan kayu dan penerokaan tanah mempunyai undang-undang khusus dan perlu mengikut peraturan.

“Sekiranya aktiviti pembalakan dan penerokaan tanah dilakukan secara haram, banyak kesan negatif yang akan berlaku dan antaranya menyebabkan banjir lumpur,” katanya.


Negara mampu lonjak ke depan jika rakyat tolak sikap prasangka

KUALA LUMPUR, 30 Safar 1445H, Sabtu – Perdana Menteri, Datuk Seri Anwar Ibrahim menggesa seluruh rakyat untuk menghayati semangat Hari Malaysia tahun ini dengan rasa cinta yang mendalam terhadap negara, sikap ihsan dan kasih sayang serta perteguh perpaduan antara kaum.

Menerusi catatan di Facebooknya hari ini, Anwar yakin negara ini kuat dan mampu melonjak ke depan sekiranya seluruh rakyat berani menolak sikap prasangka dan memupuk persefahaman serta kasih sayang.

“Selamat Hari Malaysia kepada seluruh anak bangsa! Segulai sejalai,” menurut catatan itu.

Hari Malaysia tahun ini disambut dengan tema sama Hari Kebangsaan 2023 iaitu “Malaysia MADANI: Tekad Perpaduan Penuhi Harapan”, manakala frasa bahasa Iban di Sarawak “Segulai Sejalai” yang bermaksud seiring sejalan pula adalah cogan kata perpaduan untuk seluruh negara.

Sambutan Hari Malaysia peringkat kebangsaan kali ini diadakan di Stadium Perpaduan, Kuching, Sarawak malam ini.- Bernama


Demonstrasi JPOAJ: Orang asli kesal, mohon maaf kepada Sultan Johor

JOHOR BAHRU, 7 Zulhijjah 1444H, Isnin – Beberapa wakil masyarakat Orang Asli hari ini menyatakan kekesalan mereka serta memohon maaf kepada Sultan Johor, Sultan Ibrahim Almarhum Sultan Iskandar, susulan tindakan segilintir masyarakat itu berdemonstrasi di hadapan Pejabat Menteri Besar Johor bulan lepas.

Wakil Tok Batin Kampung Orang Asli (KOA) Kemidak, Hadi Baya berkata tindakan Jaringan Perkampungan Orang Asli Johor (JPOAJ) itu, disifatkan tidak mewakili keseluruhan masyarakat berkenaan di negeri itu, yang dianggarkan seramai 20,000 orang.

“Apa yang dilakukan JPOAJ bukanlah budaya kami dan dibimbangi memberi gambaran negatif dalam kalangan masyarakat.

“Kami juga memohon untuk menghadap Tuanku Sultan bagi menyatakan kekesalan kami dan memohon keampunan dan menunjukkan sokongan kami kepada baginda, yang sentiasa mengambil berat kebajikan masyarakat Orang Asli Johor selama ini,” katanya dalam kenyataan, hari ini.

Hadi berkata mereka akan sentiasa memberi kerjasama dan sokongan kepada kerajaan negeri dan Persekutuan, bagi pembangunan masyarakat Orang Asli daripada semua sudut termasuk pendidikan, sosial ekonomi dan pembangunan.

Sementara itu, Tok Batin Kampung Orang Asli (KOA)  Berasau, Kluang, Sari Achu berkata tindakan berdemonstrasi itu, disifatkan memalukan masyarakat orang asli.

“Kami memang tidak setuju (demonstrasi), lagi pun itu bukan budaya kami, janganlah rosakkan nama Orang Asli,” katanya ketika dihubungi, hari ini.

Tok Batin KOA Kangkar Senangar, Batu Pahat, Lim Abdul Rahman pula berkata terdapat cara lain bagi masyarakat itu menyuarakan pandangan atau ketidakpuasan hati, berbanding berdemonstrasi yang beliau umpamakan sebagai menconteng arang di muka Orang Asli.

“Kami memang tidak setuju (demonstrasi), bila dia kata (demonstrasi) mewakili Orang Asli, seolah-olah mewakili kami semua sedangkan kami tidak pernah bersetuju tindakan tersebut, jadi malulah kami,” katanya ketika dihubungi.

Jumaat lepas, Pengerusi Jawatankuasa Pertanian, Industri Asas Tani dan Kemajuan Luar Bandar Johor, Datuk Zahari Sarip dipetik sebagai berkata, sebarang perbincangan berhubung status dan cadangan mewartakan penempatan dan rizab Orang Asli di bawah ‘Tanah Kesultanan’ perlu menerusi meja bulat dan bukan secara terbuka, kerana dikhuatiri ada pihak akan mengambil kesempatan.

Pada 16 Mac lepas, Sultan Johor, Sultan Ibrahim Almarhum Sultan Iskandar menzahirkan kekecewaan berikutan ada segelintir Orang Asli menceroboh kawasan hutan simpan kerajaan, untuk dijadikan ladang getah dan kelapa sawit secara besar-besaran.

Baginda percaya terdapat orang luar yang menjadi dalang dalam hal tersebut dan cuba mengambil kesempatan dengan menggunakan hak Orang Asli sebagai alasan.

Justeru, baginda turut menggesa kepada kerajaan supaya meletakkan semula kawasan penempatan dan rizab Orang Asli di bawah ‘Tanah Kesultanan’, supaya tidak ada mana-mana pihak yang boleh berbuat sesuka hati.

Susulan itu, lebih 200 Orang Asli negeri ini berhimpun di Bangunan Dato Jaafar Muhammad, Kota Iskandar, Iskandar Puteri, untuk menyerahkan memorandum membantah cadangan menjadikan tanah adat Orang Asli sebagai Tanah Kesultanan, pada 8 Mei lepas. -Bernama


Daftar, kemas kini maklumat BKM bermula 1 Januari

KUANTAN, 23 Rabiulakhir 1443H, Ahad – Individu yang layak menerima Bantuan Keluarga Malaysia (BKM) boleh membuat pendaftaran atau mengemas kini maklumat masing-masing bermula 1 hingga 31 Jan depan, kata Timbalan Menteri Kewangan 1 Mohd Shahar Abdullah.

Beliau berkata bagi penerima Bantuan Prihatin Rakyat (BPR) sedia ada, mereka tidak perlu membuat permohonan BKM kerana bantuan akan diberikan secara automatik dengan bayaran pertama dijangka pada Mac 2022.

Menurutnya, proses pendaftaran itu dibuka bagi memastikan mereka yang layak, namun tiada dalam pangkalan data diberikan peluang untuk memohon dan pendaftaran serta kemas kini boleh dibuat menerusi laman web Lembaga Hasil Dalam Negeri (LHDN).

“Jangan risau penerima BPR sedia ada memang akan dapat (BKM)…bagi mereka yang dahulu M40 sekarang sudah rasa termasuk dalam B40 boleh kemas kini rekod masing-masing bermula Januari.

“Kita bagi tempoh sebulan untuk mereka berbuat demikian dan maklumat lanjut berkaitan BKM boleh dirujuk di laman web LHDN,” katanya pada sidang media selepas menghadiri Majlis Penutup Karnival Usahawan dan Koperasi Keluarga Malaysia di Dewan Paya Besar di sini hari ini.

Sementara itu, Mohd Shahar yang juga Ahli Parlimen Paya Besar memaklumkan Bantuan Khas COVID-19 Fasa 3 akan dilaksanakan mengikut jadual yang ditetapkan iaitu pada Disember depan melibatkan peruntukan sebanyak RM1.2 billion untuk 3.8 juta penerima isi rumah kategori miskin dan B40.

Terdahulu beliau dalam ucapannya menasihatkan usahawan luar bandar supaya mempertingkatkan pengetahuan dalam bidang digitalisasi untuk proses pembayaran serta pemasaran produk selain merebut peluang dan insiatif disediakan kerajaan dalam mengembangkan perniagaan mereka.

Pada majlis itu, seramai 16 usahawan menerima pembiayaan sebanyak RM105,000 daripada TEKUN Nasional, 19 syarikat diperuntukkan RM1.3 juta pembiayaan daripada SME Corp manakala lima koperasi di Pahang melalui Tabung Modal Pusingan-Suruhanjaya Koperasi Malaysia menerima RM2.4 juta.

Karnival anjuran Kementerian Pembangunan Usahawan dan Koperasi dengan kerjasama Kementerian Kewangan dan Bank Rakyat selaku rakan strategik itu dijalankan selama dua hari bermula semalam dengan pembabitan lebih 300 usahawan Pahang. – Bernama


Menteri Perpaduan Negara enggan ulas isu papan tanda Jawi

BANGI, 23 Rabiulakhir 1443H, Ahad – Menteri Perpaduan Negara, Datuk Halimah Mohamed Sadique enggan mengulas isu papan tanda nama sekolah baru tanpa aksara Cina yang melibatkan beberapa sekolah rendah bantuan kerajaan beraliran Cina di Pekan, Pahang.

Sebaliknya menjelaskan, keputusan mengenai papan tanda itu perlu melibatkan Kementerian Pendidikan (KPM) dan kerajaan negeri Pahang.

“Dia begini, oleh kerana ini (melibatkan) jabatan pendidikan, saya ingat kita patut dapat respons daripada KPM dan keduanya kerajaan negeri,” katanya seperti dipetik Malaysia Gazette, hari ini.

Dalam pada itu, Halimah ketika ditanya mengenai sama ada tindakan tidak memasukkan aksara Cina itu selari dengan perpaduan negara, beliau menjelaskan bahasa Melayu adalah bahasa kebangsaan.

“Dia macam saya sebut dari segi penjenamaan itu, bahasa Melayu ini adalah bahasa kebangsaan.

“Jadi, kalau contoh nak diletak bahasa lain itu patut jadi keputusan kementerian tersebut, keduanya di peringkat negeri ada kaitan dengan kerajaan negeri, jadi kalau pada pandangan kerajaan negeri perlu ada keperluan itu terpulang kepada kementerian dan kerajaan negeri,” ujarnya.

Beliau dalam masa sama enggan mengulas apabila ditanya sama ada menghapuskan aksara Cina itu tidak menghormati bangsa lain.

“Saya tak nak jawab yang itu kerana menjurus kepada perkara spesifik. Saya ingat kita dapatkan respons dan kenyataan dari KPM,” ujarnya.

Terdahulu beliau hadir merasmikan Majlis Pelancaran Pelan Tindakan Perpaduan Negara 2021-2030 dan Kami@Pelan Perpaduan Keluarga Malaysia 2021-2025 hari ini.

Majlis pelancaran tersebut disempurnakan Perdana Menteri, Datuk Seri Ismail Sabri Yaakob.

Beliau berkata demikian ketika diminta mengulas mengenai laporan akhbar Sinchew Daily baru-baru ini mengenai Jabatan Pendidikan Negeri (JPN) Pahang yang membekalkan papan tanda mengandungi nama sekolah SJKC dalam bahasa Melayu dan tulisan Jawi, tetapi tidak dalam aksara Cina.

Sekolah terbabit adalah SJKC Yoke Hwa dan SJKC Kee Wha.


PRN Melaka: BN umum calon Sabtu ini

BANGI, 28 Rabiulawal 1443H, Khamis – Barisan Nasional (BN) akan mengumumkan calon yang bertanding bagi Pilihan Raya Negeri (PRN) Melaka secara maya Sabtu ini.

Mengesahkan perkara itu, Setiausaha Agung UMNO, Datuk Seri Ahmad Maslan berkata, pengumuman calon akan dibuat menerusi Facebook UMNO Online.

“Pengumuman nama calon #BN live di FB #UMNO Online.

“Sabtu 6 Nov 2021, jam 10 pagi. Terima kasih memberi sokongan dan mengikuti,” katanya menerusi catatan di Facebook, hari ini.

Terdahulu, Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal pada 16 November.

PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka, Datuk Seri Sulaiman Md Ali.


UMNO berusaha keras ‘sucikan’ kerjasama dengan PH

BANGI, 20 Jamadilakhir 1444H, Jumaat – UMNO nampaknya berusaha keras untuk ‘mensucikan’ kerjasama mereka bersama Pakatan Harapan (PH) yang sedia maklum didominasi DAP, dakwa Ahli Jawatankuasa Kerja PAS Pusat, Kamaruzaman Mohamad.

“Kata mereka, kerjasama bersama PH ini adalah strategi politik terbaik untuk mendapatkan sokongan orang Melayu.

“Kononnya jika UMNO bekerjasama dengan Perikatan Nasional (PN), akan berlaku perebutan kerusi dalam segmen yang sama seterusnya akan membunuh UMNO sedikit demi sedikit.

“Tidakkah tuan-tuan ingat dalam lapan siri Pilihan Raya Kecil (PRK) yang ditandingi ‘Muafakat Nasional’, kesemuanya adalah calon-calon daripada Barisan Nasional? Adakah ini yang dikatakan hendak membunuh UMNO?,” soalnya.

Beliau berkata demikian mengulas kenyataan Timbalan Presiden UMNO, Datuk Seri Mohamad Hasan bahawa UMNO bekerjasama dengan DAP pasca Pilihan Raya Umum Ke-15 (PRU15) kerana parti itu tidak bermuka-muka dan berpura-pura dalam setia kawan.

Mengimbas data pada PRU15 lalu, Kamaruzaman bagaimanapun berkata, sokongan orang Melayu Islam kepada PN adalah sebanyak 54 peratus, BN 33 peratus manakala PH 11 peratus.

Menurutnya, ia membuktikan bahawa PH mendapat bilangan tertinggi kerusi pada PRU lalu disebabkan oleh sokongan kukuh bukan Melayu yang melebihi 90 peratus.

“Tetapi UMNO-BN tetap memilih bekerjasama dengan PH yang telah mengakibatkan semakin lemah kuasa politik Melayu Islam dalam negara ini.

“Jadi, benarkah UMNO masih memperjuangkan ‘Hidup UMNO, Hidup Melayu’?

“Tidakkah sekiranya penyatuan Melayu-Islam itu kuat, lebih mudah untuk parti-parti teras Melayu Islam ini mentadbir negara Malaysia yang majoriti rakyatnya adalah Melayu Islam? Kenapa dipilih PH yang jelas ditolak oleh orang Melayu sendiri?,” soalnya.


Mangsa banjir di Kelantan, Terengganu menurun

KUALA LUMPUR, 1 Syaaban 1443H, Jumaat – Jumlah mangsa banjir di dua negeri Pantai Timur menunjukkan trend penurunan apabila 5,831 orang ditempatkan di pusat pemindahan sementara (PPS) setakat 2 petang ini berbanding 7,561 pagi tadi.

Di KELANTAN, jumlah mangsa banjir terus berkurangan apabila 3,879 orang daripada 1,218 keluarga masih ditempatkan di 12 PPS di daerah Pasir Mas dan Tumpat setakat 1 tengah hari, berbanding 4,715 orang daripada 1,506 keluarga pada 8 pagi tadi.

Jabatan Pengairan dan Saliran (JPS) melalui laman web https://publicinfobanjir.water.gov.my melaporkan semua sungai utama di Kelantan berada pada paras biasa.

Sementara itu, situasi banjir di TERENGGANU hampir pulih sepenuhnya dengan hanya 1,952 mangsa daripada 563 keluarga pada 2 petang ini, berbanding 2,846 mangsa daripada 808 keluarga pada 8 pagi tadi.

Hanya daerah Hulu Terengganu masih terjejas banjir dengan 11 PPS masih beroperasi ketika ini.

JPS pula melaporkan tiada lagi sungai di Terengganu yang melepasi paras bahaya setakat ini.-  Bernama


Omicron: New Zealand tangguh buka semula sempadan

WELLINGTON, 16 Jamadilawal 1443H, Selasa – New Zealand hari ini menangguhkan rancangan pembukaan semula sempadannya secara berperingkat sehingga akhir bulan Februari, berikutan kebimbangan terhadap penularan varian baharu, Omicron di peringkat global.

Negara Pasifik Selatan itu baru sahaja mula melonggarkan beberapa langkah pandemik dan sekatan sempadan antarabangsa secara progresif mulai Januari, dengan semua pelancong asing dibenarkan masuk ke negara ini pada April.

Perjalanan tanpa kuarantin yang sepatutnya dibuka untuk warga New Zealand di Australia mulai 16 Januari, akan ditunda sehingga akhir Februari, kata Menteri Respons COVID-19, Chris Hipkins pada sidang media di Wellington, hari ini.

“Semua bukti setakat ini menunjukkan bahawa Omicron adalah varian COVID-19 yang paling mudah disebarkan.

“Tidak dinafikan perkara ini mengecewakan dan akan mengganggu banyak rancangan percutian, tetapi penting untuk kita menetapkan perubahan ini supaya mereka mempunyai masa mempertimbangkan semula rancangan,” katanya.

Keputusan itu adalah langkah berjaga-jaga kerana masih belum jelas bagaimana kes Omicron terhadap sistem kesihatan individu yang dijangkiti, katanya.

Hipkins berkata, New Zealand juga menetapkan tempoh kuarantin di kemudahan negeri akan ditingkatkan daripada seminggu kepada 10 hari dan keperluan ujian saringan memasuki negara ini dikurangkan daripada 72 jam kepada 48 jam sebelum perjalanan.

Sementara itu, syarikat penerbangan nasional, Air New Zealand turut mengumumkan pembatalan kira-kira 120 perkhidmatan sehingga akhir Februari berikutan rancangan pembukaan semula sempadan negara ditunda, yang turut menjejaskan 27,000 pelanggannya.

Perdana Menteri New Zealand, Jacinda Ardern berkata, keputusan itu diambil untuk memberi kerajaan lebih masa bagi bersedia menghadapi gelombang Omicron. – Agensi


Israel ugut henti hantar bahan api ke Gaza

GAZA, 23 Zulhijjah 1441H, Khamis – Negara pengganas Israel akan menghentikan penghantaran bahan bakar ke Gaza sebagai tindak balas kepada penduduk Palestin di wilayah itu yang melancarkan belon api sekali gus membakar kawasan pertanian di sempadan Israel.

Warga Palestin di Gaza yang ditadbir Pergerakan Perjuangan Islam Palestin (Hamas) kebelakangan ini melancarkan puluhan belon berisi gas helium yang penuh dengan bahan pembakar dalam usaha menekan Israel meredakan sekatan di Semenanjung serta membenarkan projek ekonomi baharu.

Israel yang memetik ancaman keselamatan dari Hamas untuk sekatan darat dan laut, sebelum ini membalas dengan menutup persimpangan komersial utama Semenanjung dan menyerang kemudahan tentera Hamas dengan pesawat perang, helikopter dan kereta kebal.

Meningkatkan langkah pada hari ini, Menteri Pertahanan Israel, Benny Gantz mengarahkan penghentian untuk mengimport bahan bakar ke Gaza.

Jurucakap Hamas, Fawzi Barhoum menyifatkan tindakan itu sebagai agresif yang bertujuan memburukkan lagi krisis rakyat di Semenanjung Gaza yang disekat.

Kawasan persisiran pantai Mediterranean bergantung pada Israel untuk sebahagian besar bahan bakar dan gas.

Pegawai syarikat pengedaran kuasa utama Gaza, Mohammad Thabet berkata, penghentian penggunaan bahan bakar boleh mematikan satu-satunya loji janakuasa di wilayah itu dan menyebabkan pemotongan elektrik untuk isi rumah dan perniagaan.

Penduduk Palestin di Gaza ketika ini mendapat elektrik selama enam jam diikuti dengan pemadaman elektrik selama 10 jam. – Agensi


Shahbaz Sharif PM baharu Pakistan

ISLAMABAD, 9 Ramadan 1443H, Isnin –Parlimen Pakistan telah memilih Shahbaz Sharif sebagai Perdana Menteri baharu negara itu, selepas Imran Khan digulingkan dalam undi tidak percaya pada awal pagi semalam

Ketua pakatan pembangkang – yang telah berusaha untuk menjatuhkan Imran Khan – memenangi sokongan majoriti di Parlimen.

Shahbaz Sharif kini akan membentuk kerajaan baharu yang boleh kekal sehingga pilihan raya berakhir pada Ogos 2023.

Imran Khan, 69, disingkir melalui usul undi tidak percaya selepas berhari-hari berdepan drama politik di negara itu.

Beliau telah cuba menghalang percubaan sebelum ini untuk mengemukakan usul undi tidak percaya terhadapnya dengan membubarkan Parlimen dan menggesa pilihan raya mengejut.

Bagaimanapun, Mahkamah Agung negara itu mengekalkan petisyen pembangkang bahawa tindakannya tidak mengikut perlembagaan dan mengarahkan undi tidak percaya diteruskan.

Pada hari ini, Shahbaz Sharif telah dipilih di Parlimen tanpa bertanding dan akan menjadi Perdana Menteri ke-23 Pakistan.

Calon pesaing Shah Mahmood Qureshi telah mengumumkan partinya Pakistan Tehreek-e-Insaf memboikot undi Parlimen dan melakukan tindakan protes.

Pemilihan Shahbaz tidak akan menjamin jalan yang jelas untuk masa hadapan Pakistan — atau menyelesaikan banyak masalah ekonomi Pakistan, termasuk inflasi yang tinggi dan krisis tenaga yang melambung tinggi.

Shahbaz Sharif dipilih dengan 174 undi memihak kepada beliau selepas lebih 100 Ahli Parlimen dari parti Khan bertindak keluar dari Dewan Negara sebagai protes. – Agensi


16 maut nahas lori bertembung bas di Russia

MOSCOW, 24 Muharram 1444H, Isnin – Sekurang-kurangnya 16 orang maut manakala tiga lagi dimasukkan ke hospital selepas sebuah lori bertembung dengan bas mini di wilayah Ulyanovsk Russia.

Kementerian Dalam Negeri Ulyanovsk berkata, menurut data awal, pemandu kenderaan barangan berat tidak memperlahankan kenderaan dan melanggar bas mini yang tidak bergerak.

“Bas mini itu tersepit di antara dua lori,” katanya.

Kerja selenggara jalan raya di tempat kejadian menunjukkan bas mini berkenaan sedang menunggu dalam barisan untuk bergerak.

Agensi berita TASS melaporkan, jawatankuasa penyiasat Russia membuka siasatan jenayah berhubung kemalangan itu.

Katanya, pemandu lori berkenaan adalah antara yang terbunuh.

Sementara tiga yang lain – dua lelaki dan seorang wanita – dibawa ke hospital dalam keadaan kritikal.

Pelanggaran peraturan keselamatan jalan raya adalah perkara biasa di Russia, di mana beberapa kemalangan maut bas berlaku dalam beberapa tahun kebelakangan ini.

Pada Januari, lima orang terbunuh dan 21 cedera dalam nahas bas di wilayah Ryazan, 270km (170 batu) di selatan Moscow.

Pada Disember 2019, sebuah bas yang membawa 40 penumpang terjunam ke dalam sungai di wilayah Zabaikalsk di Siberia, membunuh 19 orang dan mencederakan 21 yang lain. – Agensi


Pemilik premis bangunan terbiar jadi sarang dadah akan dikompaun

KOTA BHARU, 10 Muharam 1444H, Isnin –  Majlis Perbandaran Kota Bharu (MPKB) akan mengambil tindakan tegas terhadap pemilik bangunan kosong yang kini menjadi sarang dadah.

Pengerusi Jawatankuasa Kerajaan Tempatan, Perumahan dan Kesihatan Negeri, Dr Izani Husin berkata, pihaknya sedar ramai penagih dadah menggunakan bangunan terbiar untuk menjalankan aktiviti mereka.

“Bagi menunjukkan betapa seriusnya kerajaan menangani isu itu, saya telah mengarahkan Majlis Perbandaran Kota Bharu untuk mengeluarkan kompaun kepada pemilik premis,” katanya seperti dilapor NST.

Beliau bercakap kepada pemberita selepas melancarkan program ‘Zon Bersih, Indah, Ceria’ di Kubang Kerian di sini hari ini.

Dalam pada itu, Dr Izani turut menyentuh mengenai tahap kebersihan yang lemah di kedai makanan.

“Beberapa restoran dan gerai makan di kawasan bandar masih enggan menjaga kebersihan. Pasukan khas majlis akan memantau perkara ini dengan teliti.

“Pemeriksaan berkala akan dilakukan bagi memastikan pengendali mematuhi peraturan. Pasukan itu juga aka menyemak poster dan iklan haram di tepi jalan,” katanya.


Rakyat perlu bersatu perangi COVID-19

KUALA LUMPUR, 7 Rabiulawal 1442H, Sabtu – Rakyat Malaysia perlu bersatu dan bersama dalam memerangi wabak COVID-19 bukan bertelagah antara satu sama lain, kata Ketua Pengarah Kesihatan, Tan Sri Dr Noor Hisham Abdullah.

Menerusi posting di laman Facebook beliau hari ini, Dr Noor Hisham turut menasihatkan orang ramai agar mengambil iktibar daripada Pilihan Raya Negeri Sabah.

“Petugas barisan hadapan bertahan berada di lapangan selama 24/7 dalam tempoh 10 bulan sebelum ini. Keletihan dari segi mental dan fizikal. Ada yang hampir menyerah. Tolonglah ambil iktibar daripada PRN Sabah dan jangan ulangi lagi,” katanya.

Sementara itu, dalam satu lagi posting, Dr Noor Hisham meminta rakyat Malaysia bersama dan berusaha sedaya upaya untuk sekali lagi melandaikan lengkung penularan COVID-19 di negara ini.

“Ia adalah cabaran untuk melindungi dan mencapai keseimbangan antara kesihatan dan ekonomi dalam memerangi COVID-19. Hilang keseimbangan bermakna kehilangan nyawa dan mata pencarian. Bersama-sama kita mengubah sesuatu yang mustahil kepada kejayaan melandaikan lengkung sekali lagi,” katanya. – Bernama


Sultan Selangor titah percepat vaksinasi kepada imam, bilal, siak

SHAH ALAM, 19 Zulhijjah 1442H, Khamis – Sultan Selangor, Sultan Sharafuddin Idris Shah hari ini bertitah menggesa Jabatan Agama Islam Selangor (JAIS) dan Jabatan Kesihatan Negeri Selangor supaya mempercepatkan proses vaksinasi COVID-19 kepada para imam, bilal dan siak di masjid serta surau, dan jurunikah di seluruh Selangor.

Menurut kenyataan yang dimuat naik di Facebook Selangor Royal Office, ia adalah sebagai persediaan awal bagi membolehkan masjid dan surau dibuka untuk lebih ramai jemaah khususnya bagi menunaikan Solat Jumaat, bergantung kepada perkembangan terkini Pelan Pemulihan Negara (PPN).

Baginda berpandangan adalah penting untuk imam, bilal dan siak serta jurunikah ini diberi keutamaan memperoleh vaksin COVID-19 secepat mungkin sebagai perlindungan, kerana tugas mereka terdedah kepada risiko jangkitan yang lebih tinggi.

Kenyataan yang sama memaklumkan baginda juga berkenan berangkat mengurniakan watikah pelantikan Sahibus Samahah, Datuk Seri Utama Diraja Mufti Selangor dan Timbalan Mufti Selangor yang baharu di Istana Bukit Kayangan, Shah Alam.

Kenyataan itu menyebut Datuk Dr Anhar Ophir kini secara rasminya dilantik sebagai Mufti Selangor berkuat kuasa 21 Mei.

Anhar yang sebelum ini memegang jawatan Timbalan Mufti Selangor sejak 2016 memiliki kelulusan tertinggi Ijazah Doktor Falsafah (Feqh Wa Usuluh), Mumtaz dari The World Islamic Sciences And Education University (WISE), Jordan dan Ijazah Sarjana (Falsafah Islamiah), Mumtaz dari Universiti Kaherah, Mesir.

Jawatan Timbalan Mufti Selangor pula kini diambil alih oleh Prof Madya Dr Miszairi Sitiris.

Miszairi yang berkelulusan Ijazah Doktor Falsafah IRKH (Fiqh dan Usul Al-Fiqh) dari Universiti Islam Antarabangsa (IIUM) sebelum ini bertugas sebagai Pensyarah di IIUM sejak 1996. – Bernama


Contohilah wanita pejuang dalam sejarah Islam

BANGI, 24 Rejab 1442H, Isnin – Berjuang dan contohilah kecekalan wanita pejuang di dalam sejarah Islam, yang berpegang teguh kepada akidah dan maruah meskipun diuji dengan kematian.

Selari dengan tema Hari Wanita: ‘Wanita Bangkit Mendepani Cabaran’, kekuatan dan kecekalan wanita pejuang seperti Siti Hajar, Masyitah, Zinnirah, Asiah dan Khaulah wajar dijadikan contoh serta ikutan.

Ketua Wanita Ikatan Muslimin Malaysia (ISMA), Dr Suriani Sudi berkata, walaupun berdepan pelbagai cabaran dan tekanan, namun semua pejuang tersebut tetap berpegang dengan prinsipnya.

“Hidup ini penuh dengan perjuangan. Untuk menang dalam perjuangan, wanita perlu berpegang dengan prinsip.

“Contohilah kekuatan jiwa Masyitah yang tetap teguh dengan akidah walau diuji dengan kezaliman Firaun,” katanya dalam satu kenyataan, hari ini.

Begitu juga Siti Hajar, kata Dr Suriani, jiwa kental beliau menghadapi kepayahan saat ditinggalkan di padang pasir dengan anak kecil, dan hanya berbekalkan sebekas kurma serta sekantung air bukanlah mudah untuk dilalui.

“Apabila bekalan Siti Hajar habis, berlari-larilah Siti Hajar antara bukit Safa dan Marwa mencari-cari air.

“Mana mungking seorang yang tidak punya jiwa yang kental mampu melalui kepayahan-kepayahan tersebut,” katanya.

BACA PENUH KENYATAAN DR SURIANI SUDI BERKENAAN HARI WANITA DI RUANGAN ARTIKEL KHAS ISMAWEB.NET


Hamas gesa penduduk Palestin keluar berdemonstrasi

GAZA, 2 Syawal 1442H, Jumaat – Pemimpin Pergerakan Perjuangan Islam Palestin (Hamas), Ismail Haniyeh menggesa warga Palestin di seluruh wilayah yang diduduki dan di Israel untuk keluar berdemonstrasi pada hari kedua Aidilfitri.

Laman sesawang New Press memetik Haniyeh yang menuntut demonstrasi untuk membantah tindakan terbaru polis Israel terhadap jemaah muslim di Masjid Al-Aqsa serta pengeboman berterusan di Gaza yang menyebabkan sekurang-kurangnya 113 orang terkorban.

Haniyeh membuat gesaan itu pada hari Jumaat ketika Gaza menghadapi kemungkinan pencerobohan darat Israel yang serupa seperti tahun 2014.

Pagi tadi, Israel telah menempatkan tentera, kereta kebal dan artileri di sempadannya berhampiran Gaza.

Israel berterusan mengebom Semenanjung Gaza dengan serangan udara serta tembakan artileri – mengabaikan gesaan antarabangsa untuk bertenang – bahkan meningkatkan pengerahan tentera dan kereta kebal di sekitar wilayah Palestin yang dikepung.

Wartawan Al Jazeera, Safwat Al Kahlout dari Gaza melaporkan bahawa pada jam 12.10 malam, tentera Israel berkumpul di sempadan, bagaimanapun bertentangan dengan beberapa laporan berita, tidak ada serangan darat yang berlaku.

“Operasi darat memerlukan banyak persiapan, memerlukan ramai tentera,” katanya sambil memaklumkan kemungkinan besar jumlah kereta kebal, artileri dan tentera belum cukup untuk memasuki Gaza. – Agensi


10 doktor Lubnan meninggal dunia, 15 di ICU akibat COVID-19

BEIRUT, 24 Jamadilawal 1442H, Jumaat – Tidak kenal siapa. Penularan wabak pandemik COVID-19 bukan hanya menjangkiti kalangan rakyat biasa, bahkan juga golongan pemimpin negara dan petugas barisan hadapan.

Di Lubnan, kira-kira 10 doktor perubatan meninggal dunia akibat wabak itu, termasuk 15 dirawat di Unit Rawatan Rapi (ICU) dan 200 yang lain dikuarantin.

Ketua Doktor Lubnan, Charaf Abou Charaf berkata, masyarakat perlu bersama membantu mengekang penularan COVID-19 bagi mengelakkan sistem kesihatan negara itu lumpuh.

“Rakyat perlu menangani virus ini bersama dengan langkah yang lebih serius dalam usaha mengekalkan operasi di sektor kesihatan dan mencegah keruntuhannya,” katanya.

Order of Physicians Lubnan adalah organisasi perubatan dan kumpulan doktor terbesar di negara itu.

Abou Charaf mengecam tindakan segelintir rakyat yang masih menyambut perayaan Hari Natal dan Tahun Baru tanpa mengambil langkah pencegahan jangkitan.

Justeru, beliau menggesa pihak berkuasa untuk bersama meningkatkan penguatkuasaan dan langkah memerangi wabak itu dengan lebih ketat.

Terdahulu, Lubnan melaporkan 4,774 kes jangkitan harian baharu menjadikan keseluruhan kepada 204,699 kes dengan 1,566 kematian. – Agensi


Penduduk Palestin terpaksa roboh kediaman sendiri

BAITULMAQDIS, 3 Syaaban 1443H, Ahad – Seorang penduduk Palestin di Beit Hanina dalam keterpaksaan memulakan operasi merobohkan kediamannya sendiri selepas didesak oleh majlis perbandaran Zionis.

Mereka terpaksa berbuat demikian bagi mengelak membayar kos yang terlalu tinggi sekiranya dilakukan pihak Zionis.

Ra’ef Salaymeh berkata, dia terpaksa merobohkan kediamannya sendiri selepas pihak perbandaran Israel mendakwa pembinaan kediamaan tersebut dibuat tanpa permit.

Lelaki tersebut berkata, dia tiada pilihan lain selain mematuhi arahan bagi mengelak membayar kos perobohan bernilai kira-kira AS$35,000 (RM146,140) sekiranya dilakukan pihak perbandaran.

Katanya, rumah yang terpaksa dirobohkan itu merupakan tempat mereka berteduh bersama empat ahli keluarga.

Sementara itu, menjelaskan keadaan, penduduk Palestin di Baitulmaqdis berkata, mereka terpaksa membina kediaman tanpa permit berikutan kesukaran untuk mendapatkan permit.

Katanya, majlis perbandaran yang berhaluan kanan itu tidak adil dalam kelulusan permohonan permit.

Sebaliknya, pihak berkuasa berkenaan meluluskan ribuan unit kediaman baharu kepad penduduk Israel sekali gus dilihat menafikan hak penduduk Palestin.

Kira-kira 75 peratus permohonan permit bangunan oleh penduduk Palestin di Baitulmaqdis ditolak oleh majlis perbandaran. – Agensi


Lambaian Rindu Baitullah fokus emosi, mental jemaah haji

KUALA LUMPUR, 7 Zulkaedah 1442H, Jumaat – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri akan mengadakan pertemuan khas secara maya dengan bakal jemaah haji yang terlepas peluang menunaikan ibadah itu pada tahun ini, melalui program Lambaian Rindu Baitullah, Isnin depan.

Ketika dihubungi Bernama di sini hari ini, Zulkifli berkata program dengan kerjasama Lembaga Tabung Haji (TH) itu akan memfokuskan pada emosi dan mental bakal jemaah haji terlibat selepas dua tahun turut-turut Arab Saudi menutup sempadannya kepada kemasukan dari luar berikutan penularan pandemik COVID-19.

“Dalam pertemuan itu, saya akan berbincang dari hati ke hati dengan bakal jemaah haji tentang penangguhan haji yang telah masuk tahun kedua ini. Hal ini penting bagi memberikan semangat kepada bakal jemaah haji.

“Pertemuan secara maya akan diselaraskan oleh TH di seluruh negara dan akan disertai jemaah yang pernah mengikuti kursus haji dalam talian sebelum ini,” katanya.

Pada 12 Jun lepas, Malaysia menyatakan akur dengan keputusan Arab Saudi yang hanya membenarkan ibadah itu dilaksanakan oleh warganegara dan penduduk negara lain yang telah berada dalam negara itu. – Bernama


PEMULIH: Ahli Parlimen perlu dedah ke mana dana RM300,000 disalur

BANGI, 18 Zulkaedah 1442H, Selasa – Setiap Ahli Parlimen yang menerima peruntukan RM300,000 daripada kerajaan perlu secara terperinci menjelaskan penggunaan dana tersebut kepada rakyat.

Semalam, kerajaan memperuntukkan sebanyak RM300,000 kepada setiap Ahli Parlimen termasuk pembangkang sebagai tambahan kepada program Bantuan Bakul Makanan sedia ada di bawah Pakej Perlindungan Rakyat dan Pemulihan Ekonomi (PEMULIH).

Perdana Menteri, Tan Sri Muhyiddin Yassin berkata, bantuan itu bagi melaksanakan Bantuan Bakul Makanan kepada golongan terjejas di kawasan masing-masing.

“Dalam soal menyampaikan bantuan kepada rakyat, saya mengambil sikap untuk mengetepikan perbezaan politik. Baik Ahli Parlimen kerajaan atau pembangkang, semuanya mestilah memikul tanggungjawab bersama untuk membantu rakyat di kala ramai yang sedang menanggung kesusahan.

“Gunalah peruntukan ini sebaik mungkin untuk membantu rakyat yang memerlukan di kawasan parlimen masing-masing,” katanya.

Susulan pengumuman itu, Ketua Penerangan Barisan Jemaah Islamiah Se-Malaysia (BERJASA), Hazwan Mohamad mendesak Ahli Parlimen mendedahkan secara terperinci penggunaan bantuan itu.

“Setiap Ahli Parlimen akan diberi RM300,000 untuk tujuan bantuan bakul makanan.

“Tugas kita untuk desak Ahli Parlimen dedah setiap butiran bantuan yang diberi kos dan berapa penerima sudah dapat bantuan.

“Masa sekarang ini, rakyat yang kena ketuk Ahli Parlimen baru mereka buat kerja,” katanya.


PBB sambut baik operasi pindahkan orang awam dari Mariupol, Ukraine

NEW YORK, 3 Syawal 1443H, Rabu – Setiausaha Agung Pertubuhan Bangsa-Bangsa Bersatu (PBB) Antonio Guterres pada Selasa menyambut baik usaha yang dilakukan untuk memindahkan orang awam dari kilang keluli Azovstal di Mariupol, Ukraine.

“Saya gembira kerana lebih 100 orang awam berjaya dipindahkan dari kilang keluli Azovstal di Mariupol. Operasi diselaraskan oleh PBB dan Jawatankuasa Palang Merah Antarabangsa.

“Saya berharap penyelarasan berterusan dengan Kyiv dan Moscow akan membawa kepada lebih banyak usaha kemanusiaan dapat dijalankan bagi menyelamatkan orang awam dan bantuan dapat dihulurkan kepada mereka yang memerlukan,” kata Guterres dalam satu kenyataan, lapor Xinhua.

Menurut tentera Rusia dan Ukraine lebih 100 orang awam telah dipindahkan dari bandar Mariupol, Ukraine. – Bernama


10 juta dos vaksin perlu disumbang kepada 20 negara miskin

GENEVA, 14 Syaaban 1442H, Ahad – Pertubuhan Kesihatan Sedunia (WHO) menggesa sumbangan segera 10 juta dos vaksin COVID-19 kepada 20 negara miskin bagi memastikan suntikan diterima di seluruh dunia.

Ketua Pengarah WHO, Tedros Adhanom Ghebreyesus dalam sidang media berkata, peningkatan kepada permintaan vaksin COVID-19 menyebabkan banyak negara lewat menerima imunisasi itu.

Katanya, setakat suku tahun ini, 36 negara masih menunggu giliran untuk mendapatkan dos dan memulakan vaksinasi ke atas penduduk mereka.

Daripada jumlah itu, 16 negara dijadualkan menerima dos pertama dari COVAX dalam masa terdekat, sementara 20 negara masih dalam senarai menunggu.

“COVAX memerlukan 10 juta dos dengan segera sebagai langkah menghenti jurang supaya 20 buah negara itu boleh memulakan vaksinasi kepada kakitangan kesihatan dan warga emas dalam tempoh dua minggu akan datang.

“Justeru, saya meminta negara-negara di bawah Senarai Penggunaan Kecemasan WHO untuk menyumbangkan sebanyak mungkin dos vaksin untuk membantu kami mencapai sasaran itu,” katanya.

Tedros juga menggesa pengeluar untuk membantu memastikan negara-negara berkenaan dapat segera menyumbangkan dos vaksin COVID-19.

Dia turut meminta pengeluar meningkatkan pengeluaran sehingga vaksin tambahan dapat disumbangkan ke negara-negara miskin. – Agensi


Buli pelatih TUDM: Suspek boleh dibuang kerja jika bersalah

BANGI, 20 Syawal 1444H, Khamis – Pelatih Tentera Udara Diraja Malaysia (TUDM) yang didakwa terbabit dengan kes buli kemungkinan boleh dibuang dalam perkhidmatan sekiranya terbukti bersalah.

Menteri Pertahanan, Datuk Seri Mohamad Hassan berkata, pihaknya turut melakukan siasatan dalaman terhadap kes berkenaan dan tidak mahu terburu-buru dalam membuat keputusan.

Katanya, tindakan yang dilakukan suspek jelas bertentangan dengan peruntukan undang-undang perkhidmatan di bawah agensi berkenaan.

“Tak sepatutnya berlaku sebab ia bukan budaya kita lakukan. Tapi perkara seperti ini kadang-kadang berlaku termasuk di peringkat sekolah rendah pun ada buli.

“Kita harap perkara ini elok diberhentikan. Kalau di sekolah warden-warden cikgu dislipin, di agensi kementerian kita akan nasihatkan. Kita jangan terlibat dalam perkara yang boleh menjadikan kesalahan dalam term of services.

“Kalau berlaku dan masih berlaku dan didapati terlibat dan tak endahkan larangan, pihak services tak akan teragak-agak ambil tindakan dan boleh dibuang kerja,” katanya.

Beliau berkata demikian mengulas isu enam pelatih kursus TUDM mendakwa dipukul ketika menjalani latihan di Pangkalan Udara Kuantan.

Kes buli berkenaan terbongkar selepas keluarga seorang mangsa tampil membuat laporan polis sebelum tular di media sosial.

Terdahulu, Ketua Polis Pahang, Datuk Seri Ramli Mohamed Yoosuf berkata, pihaknya telah memanggil lebih 10 individu bagi memberi keterangan bagi tujuan siasatan.

Selain mangsa, turut dipanggil untuk memberi keterangan adalah enam suspek yang didakwa terlibat dalam kes memukul pelatih berkenaan.


BERJASA tangguh perasmian pejabat cawangan Negeri Sembilan

BANGI, 14 Safar 1442H, Jumaat – Barisan Jemaah Islamiah Se-Malaysia (BERJASA) menangguhkan majlis perasmian pejabatnya di Negeri Sembilan, yang dijadualkan pada Ahad ini.

Dalam satu kenyataan, BERJASA Negeri Sembilan memaklumkan bahawa penangguhan itu adalah sebagai langkah keselamatan, berikutan peningkatan kes COVID-19.

Majlis pembukaan pejabat di Taman Sri Pulai, Seremban itu sepatutnya dirasmikan oleh Presiden BERJASA, Datuk Dr Ir Ts Badhrulhisham Abd Aziz.

“Sebagai tindakan keselamatan berikutan peningkatan kes COVID-19, dimaklumkan bahawa majlis yang dijadualkan pada 4 Oktober 2020 ini ditangguhkan ke satu tarikh yang akan diputuskan kemudian,” katanya.

Setakat semalam, Malaysia merekodkan 260 kes baharu COVID-19, yang dilaporkan kes harian kedua tertinggi pernah dicatatkan di negara ini.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, 259 kes penularan tempatan dilaporkan, dengan 118 kes di Sabah, Kedah (98 kes), Kuala Lumpur (13 kes), Selangor (13 kes), Johor (lima kes), Putrajaya (lima kes), Terengganu (dua kes), Perlis (dua kes), Melaka, Pahang dan Pulau Pinang masing-masing dengan satu kes.


Yaman minta bantuan dana segera elak kejatuhan ekonomi

SANA’A, 22 Safar 1443H, Rabu – Kerajaan Yaman menggesa masyarakat antarabangsa untuk memberikan bantuan kewangan segera kepadanya bagi mengelakkan kejatuhan ekonomi.

Bercakap di Perhimpunan Agung Pertubuhan Bangsa-Bangsa Bersatu (PBB) semalam, Menteri Luar Yaman, Ahmed Awad Bin Mubarak mengatakan langkah-langkah yang diambil oleh kerajaan untuk mengurangkan kesan ekonomi akibat perang tidak mencukupi.

Sehubungan itu, Ahmed Awad meminta masyarakat antarabangsa dan komuniti penderma untuk menyokong ekonomi Yaman, meningkatkan daya tahan dan mewujudkan peluang pekerjaan untuk warganya.

Beliau berkata, negaranya sangat memerlukan pakej sokongan kewangan, termasuk simpanan kewangan mendesak untuk Bank Pusat Yaman bagi mencegah kejatuhan ekonomi dan mata wang.

Riyal Yaman dalam beberapa minggu terakhir jatuh ke tahap yang belum pernah terjadi sebelumnya mencapai 1.200 riyal berbanding dolar AS. – Agensi


Terlalu awal untuk anggap vaksinasi pasport kepada imuniti

KUALA LUMPUR, 15 Rejab 1442H, Sabtu – Masih terlalu awal untuk menganggap bahawa vaksinasi COVID-19 akan dijadikan sebagai asas untuk memperoleh ‘pasport imuniti’ supaya seseorang dapat bergerak dengan bebas, kata Ketua Pengarah Kesihatan Tan Sri Dr Noor Hisham Abdullah.

Beliau berkata kerajaan masih perlu mengkaji dengan teliti hasil keberkesanan dan keselamatan vaksin berkenaan sebelum membuat sebarang keputusan mengenai perkara itu.

“Vaksinasi membawa sinar harapan kepada kita semua, namun ia masih terlalu awal bagi kerajaan untuk membuat keputusan mengenai sama ada vaksinasi itu akan menjadi ‘pasport imuniti’ dan membolehkan kita mengembara ke sekeliling dunia, misalnya.

“Marilah kita mendapatkan suntikan vaksinasi dan kemudian lakukan penilaian dari semasa ke semasa,” katanya dalam ucaptamanya yang disiarkan menerusi webinar Forward Malaysia: Charting New Paths to the Next Normal, anjuran Newcastle University Medicine Malaysia di sini hari ini.

Dr Noor Hisham berkata demikian ketika menjawab soalan mengenai ‘pasport imuniti’ yang dikemukakan oleh Pakar Perunding Perubatan Akut dan Presiden Persatuan Pakar Perubatan Dalaman Maju dan Akut serta Ultrasound Malaysia Datuk Seri Dr Paras Doshi yang juga salah seorang penceramah webinar itu.

Dr Noor Hisham berkata, buat permulaan, kerajaan mungkin akan melonggarkan sekatan COVID-19 misalnya, dalam aspek kuarantin sekiranya program vaksinasi berjalan dengan baik.

Namun, pada waktu yang sama, katanya kerajaan perlu memastikan sama ada diperlukan suatu pemangkin atau sama ada tindak balas imuniti tubuh akan berkesan dan berpanjangan setelah satu atau dua tahun selepas menerima suntikan vaksin.

“Kita perlu melihat data … sekurang-kurangnya lapan bulan atau setahun dan mungkin maksimum sehingga dua tahun untuk melihat keberkesanan dan keselamatan vaksin.

“Saya rasa ada banyak persoalan yang belum terjawab ketika ini …tetapi kita berharap yang terbaik dan anda masih perlu mematuhi semua Prosedur Operasi Standard (SOP) walaupun anda telah menerima suntikan vaksin,” tambah beliau.

Dr Noor Hisham berkata sekiranya perlindungan dalaman (vaksin) dan luaran (mematuhi SOP) berjalan seiring, Kementerian Kesihatan mungkin akan mempertimbangkan semula mengenai ‘pasport imuniti’ ini dengan berbincang dengan rakan sejawatnya dan Pertubuhan Kesihatan Sedunia (WHO).

“Mengenai sama ada kita dapat kembali kepada kehidupan normal sebelum pandemik COVID-19 itu, ia adalah sesuatu yang kita harapkan menjadi kenyataan namun kita juga harus melihat kepada keberhasilan program vaksinasi sama ada ia berupaya memberi kita ‘pasport imuniti’.

“Kita memerlukan masa untuk menyesuaikan diri dengan persekitaran baharu … ketika ini diakui kita hidup dalam situasi yang amat sukar dan mencabar,” katanya.

Namun, katanya perkara yang lebih penting ialah rakyat perlu bersabar dan dapat menyesuaikan diri dengan persekitaran baharu sehingga keadaan pulih dan kehidupan kembali menjadi normal. – Bernama


Keunikan Malaysia jadi perhatian luar, tapi diperkotak-katik rakyat sendiri

Oleh Ainul Illia Meor Suzurudin

BANGI, 9 Safar 1443H, Khamis – Selama 446 tahun negara ini pernah ditadbir kuasa asing iaitu Portugis, Belanda, British dan Jepun yang natijahnya memberi kesan sukar dihapuskan.

Namun, ia bukanlah alasan bagi tidak meloloskan diri daripada minda orang asing dan menyemai benih tempatan, kata Presiden Persatuan Peguam Muslim Malaysia (PPMM), Datuk Zainul Rijal Abu Bakar.

Beliau berkata, pembentukan Malaysia pada 16 September 1963 dengan penyertaan Sabah dan Sarawak melahirkan lebih ramai anak watan daripada pelbagai ras serta bangsa yang bercita-cita mahu mensejahterakan Malaysia sebagai sebuah negara terbilang.

“Peranan Sabah dan Sarawak di dalam pembentukan Malaysia dan keharmoniannya tidak harus dikesampingkan. Leluhur kita sudah membina negara dengan semangat toleransi yang tinggi dan inilah yang perlu dipertahankan.

“Jasa dan pengorbanan leluhur kita sama ada di dalam perjuangan mendapatkan pemerintahan sendiri ataupun di dalam membina kesejahteraan negara tidak harus dilupakan.

“Ramai yang telah menggadai nyawa, cedera, memerah keringat dan fikir bagi memastikan malaysia berjaya,” katanya ketika memberi amanat sempena Hari Malaysia, hari ini.

Zainul Rijal menegaskan, tindakan perlu diambil kepada sesiapa sahaja yang cuba menggugat semangat ini atau pun membelakangkan falsafah pembinaan negara serta sejarah.

Katanya, Malaysia begitu unik, tidak sama dengan mana-mana negara di dunia ini.

Pun begitu, amat dikesalkan apabila hari ini keunikan itu diperkotak-katikkan banyak pihak kerana mereka tidak memahami sejarah negara.

Malah, katanya, ada yang mahu menulis kembali sejarah dengan mengambil kira perspektif mereka sendiri yang tersasar daripada fakta sebenar.

“Ini adalah satu tindakan yang sangat bahaya. Kerana menggarap fakta yang tidak benar.

“Sempena Hari Kebangsaan dan Hari Malaysia ini marilah kita bersama-sama membulatkan tekad, merenung kembali sejarah negara.

“Kita perlu menoleh belakang melihat sejarah silam, bagi melihat ke hadapan membina kecemerlangan,” katanya.

Bagaimanapun, untuk membina kecemerlangan, tegasnya, harus dipastikan jati diri rakyat kental dan tidak berkiblatkan pengaruh asing.

“Tiada gunanya cemerlang jika jati diri anak bangsa rakyat sudah tiada. Tiada manfaatnya kita mengimport nilai-nilai luar yang dikatakan baik itu, sedangkan kita meminggir nilai tempatan yang sudah sebati dengan jiwa dan raga kita.

“Tiada eloknya juga kita berkiblatkan negara luar sedangkan panduannya ada pada diri kita sendiri. Malah tiada kebaikan jika kita mahu membina kekuatan bersumberkan telahan luar dalam masa sama menghancurkan swadaya tempatan.

“Kita mesti membina negara kita atas aspirasi kita sendiri. Bukan melalui acuan luar yang tidak serasi dengan selera kita,” katanya.

Mengulas lanjut, Zainul Rijal berkata, sesungguhnya mengisi erti kemerdekaan lebih sukar daripada mendapatkannya.

“Tanggungjawab dan peranan kita sebagai warganegara adalah untuk membawa negara ke mercu kecemerlangan di samping tidak meminggir sejarah yang sudah sebati. Setiap diri kita berperanan masing-masing.

“Sifat saling hormat-menghormati sesama kita yang makin pudar perlu disinarkan kembali. Jadikanlah Malaysia rujukan bagi orang luar untuk belajar dari kita.

“Keunikan Malaysia sebenarnya sentiasa menjadi perhatian seluruh dunia, kitalah yang mampu melaksanakannya. Selamat Hari Kebangsaan,” katanya.


Presiden Filipina perintah tentera bunuh semua pemberontak komunis

MANILA, 23 Rejab 1442H, Ahad – Presiden Filipina, Rodrigo Duterte memerintahkan pasukan tentera dan polis untuk membunuh semua pemberontak komunis di negara itu.

“Saya arahkan tentera dan polis, jika mereka berada dalam pertembungan bersenjata dengan pemberontak komunis, pastikan anda membunuh mereka, ‘selesaikan’ jika mereka masih hidup.

“Pastikan mayat mereka dikembalikan ke keluarga masing-masing. Lupakan hak asasi manusia. Itu perintah saya. Saya rela masuk penjara, itu bukan masalah.

“Saya tidak mempunyai keraguan untuk melakukan perkara-perkara yang harus saya lakukan,” kata Duterte ketika membahas dalam pertemuan pemerintah yang bertujuan untuk menentang komunisme.

Menghadapi pemberontak komunis secara langsung, Duterte, menyifatkan mereka semua sebagai penyamun.

“Anda tidak mempunyai ideologi. Bahkan China dan Russia sekarang adalah kapitalis,” katanya.

Pemberontak komunis telah memerangi pemerintah di Filipina sejak tahun 1968 – salah satu pemberontakan Maois yang paling lama berlaku di dunia.

Menurut tentera, pemberontakan tersebut telah meragut lebih dari 30,000 nyawa selama 53 tahun terakhir.

Beberapa presiden telah berusaha tetapi gagal mencapai kesepakatan damai dengan pemberontak, di mana pemimpinnya, Jose Maria Sison sekarang diasingkan di Belanda.

Ketika mencalonkan diri sebagai presiden pada 2016, Duterte berjanji untuk menghentikan pemberontakan melalui rundingan damai.

Setelah memegang jawatan Presiden, Duterte memerintahkan perbincangan secara langsung dengan komunis, namun seringkali berakhir dengan peperangan bersenjata.

Berikutan pertempuran sengit antara pasukan pemerintah dan pemberontak pada tahun 2017, Duterte menghentikan proses perdamaian dan kemudian menandatangani proklamasi yang melabel pejuang komunis sebagai ‘pengganas’.  – Agensi


Baru Bian, Willie Mongin seolah ‘mati jiwa’ bantah himpunan Palestin di sekolah

BANGI, 12 Rabiulakhir 1445H, Jumaat – Tindakan dua wakil rakyat Sarawak membantah himpunan solidariti mengenai kekejaman Israel di sekolah dilabel sebagai memalukan.

Naib Presiden Parti Bumiputera Perkasa Malaysia (Putra), Mohd Nasir Abdullah berkata, pihaknya mengecam kenyataan yang mempertikaikan kewajaran mengadakan himpunan ini kerana ianya merupakan satu isu kemanusiaan, pencabulan dan pembunuhan (genosid) sejak sekian lama di bumi Palestin.

“Tindakan dua wakil rakyat daripada Sarawak iaitu Baru Bian dan Datuk Willie Mongin yang membantah diadakan himpunan solidariti mengenai kekejaman Israel di sekolah sebagaimana pekeliling Kementerian Pendidikan (KPM) jelas menunjukkan sikap tidak peka dan mati jiwa.

“Ini amat memalukan kita sebagai rakyat Malaysia kerana ini bukan soal pelajar perlu berpihak kepada geopolitik yang rumit.

“Tetapi ianya merupakan satu solidariti berhubung kekejaman demi kekejaman yang dilakukan ke atas sebuah negara yang berdaulat,” katanya.

Sebelum ini, Baru Bian dan Willie Mongin masing-masing menyuarakan bantahan terhadap keputusan KPM supaya institusi pendidikan bawah kementerian itu mengadakan ‘minggu solidariti’ bagi menunjukkan sokongan kepada Palestin.

Baru Bian yang juga Ahli Dewan Undangan Negeri (ADUN) Ba’kelalan berkata, walaupun beliau bersimpati dengan mangsa konflik Palestin-Israel yang sedang berlaku, arahan yang dikeluarkan KPM menyebabkan pelajar perlu berpihak dalam isu geopolitik yang rumit.

Sementara itu, Willie Mongin pula menggesa KPM memberi fokus pendidikan kepada pelajar dan bukannya menjadikan sekolah sebagai tempat menganjurkan program sedemikian.

Ahli Parlimen Puncak Borneo itu menyifatkan, keputusan KPM bukanlah satu bentuk tata kelola yang baik.

Pada masa sama, Nasir menyuarakan rasa kesal tindakan kedua-dua wakil rakyat berkenaan yang seolah-olah tidak bersungguh-sungguh memperjuangkan isu Palestin

“Rakyat di pelbagai negara tanpa mengira agama dan bangsa turun ke jalan-jalan raya mengutuk keganasan Israel ke atas Palestin.

“Malangnya ada wakil rakyat Malaysia yang berpendapat isu Palestin hanya memadai dengan mengeluarkan kenyataan satu baris iaitu ‘kami simpati dengan rakyat Palestin’,” katanya.


AS gantung pembiayaan AS$700 juta untuk Sudan

WASHINGTON, 19 Rabiulawal 1443H, Selasa – Amerika Syarikat (AS) menggantung pembiayaan kecemasan berjumlah AS$700 juta untuk Sudan, sebagai tindak balas kepada cubaan rampasan kuasa tentera yang berterusan di negara itu, kata Jabatan Negara AS, lapor Agensi Berita Anadolu.

Jurucakapnya, Ned Price mengutuk tindakan itu dan mengesahkan pengagihan keseluruhan pakej bantuan akan ditangguh, kerana dana berkenaan bertujuan untuk menyokong peralihan demokrasi negara.

“Sebarang perubahan kepada kerajaan peralihan secara paksaan mempertaruhkan bantuan dalam hubungan dua hala kami secara lebih meluas,” kata Price memberi amaran, sementara AS sedang menilai langkah seterusnya untuk bantuan Sudan.

Beliau seterusnya menyeru tentera Sudan untuk segera membebaskan pemimpin yang telah ditahan, termasuk Perdana Menteri, Abdalla Hamdok dan mengembalikan kuasa kepada kerajaan peralihan diketuai orang awam.

Kerajaan itu, kata Price: “Mewakili kehendak rakyat Sudan seperti yang dibuktikan oleh demonstrasi sokongan aman yang jelas pada 21 Oktober.

“Pegawai tentera harus segera membebaskan dan memastikan keselamatan semua pemimpin politik yang ditahan, memulihkan sepenuhnya kerajaan peralihan yang diketuai orang awam, dan mengelakkan sebarang keganasan terhadap penunjuk perasaan, termasuk penggunaan peluru hidup,” katanya.

Sekurang-kurangnya tiga penunjuk perasaan terbunuh dan 80 yang lain cedera, semalam akibat tembakan tentera di hadapan ibu pejabat tentera Sudan di ibu negara Khartoum, kata jawatankuasa doktor. – Agensi


Facebook disaman dedah data peribadi pengguna pada pihak ketiga

LONDON, 28 Jamadilakhir 1442H, Rabu – Facebook berdepan tuntutan mahkamah setelah dituduh menyebabkan kehilangan data peribadi milik lebih sejuta penggunanya di England dan Wales.

Tindakan yang dilakukan oleh firma undang-undang Hausfield dan difailkan di Mahkamah Tinggi London pada Selasa itu, berhujah bahawa syarikat gergasi media sosial terbabit membenarkan pihak ketiga mengakses maklumat pengguna tanpa pengetahuan atau persetujuan mereka antara 2013 dan 2015.

Kes dikemukakan oleh Peter Jukes, seorang wartawan yang diwakili firma Hausfield – kerana mendakwa, datanya serta sejuta pengguna lain dikongsikan oleh Facebook dan kumpulan analisis, Cambridge Analytica.

Dalam satu kenyataan yang dipetik akhbar Daily Telegraph, Jukes mendakwa, Facebook memanfaatkan kepercayaan dengan menjadikan data peribadi pengguna boleh dikongsi untuk aplikasi pihak ketiga, tanpa persetujuan dan pengetahuan mereka.

“Ini membuka ruang untuk data peribadi kami disalahgunakan. Maka, adalah wajar bagi kita sebagai pengguna menganggap Facebook tidak bertanggungjawab kerana tidak mematuhi undang-undang dan menyalahgunakan data peribadi kita, untuk memastikan ianya tidak berulang,” katanya.

Dalam aplikasi di Facebook, Cambridge Analytica mengumpulkan data sebilangan besar pengguna yang berinteraksi dengannya sebelum 2018, ketika terdedah dalam skandal privasi yang menutup syarikat itu selain mendedahkan bagaimana maklumat pengguna disalah guna tanpa persetujuan.

Pada tahun 2019, Pejabat Pesuruhjaya Maklumat United Kingdom (ICO) mendedahkan bahawa antara tahun 2007 dan 2014, Facebook memproses data penggunanya dengan membenarkan pihak ketiga, seperti Cambridge Analytica mengakses maklumat peribadi.

Selepas siasatan, platform media sosial itu didenda AS$690,000 kerana penyalahgunaan data peribadi dalam kempen politik.-  Agensi


Gempa berkekuatan 5.1 landa wilayah Ibraki, Jepun

TOKYO, 15 Jamadilawal 1442H, Rabu – Gempa berkekuatan 5.1 melanda wilayah Ibaraki Jepun dekat Tokyo, lapor agensi berita Sputnik, memetik agensi meteorologi negara itu.

Pusat gempa terletak di utara Ibaraki pada kedalaman 60 kilometer. Gempa susulan mencapai skala empat dengan skala tertinggi tujuh.

Tiada amaran tsunami dikeluarkan. Setakat ini, tiada laporan mengenai kerosakan dan korban jiwa.

Gempa tidak menjejaskan operasi loji kuasa nuklear Tokai-2, Fukushima-1 dan Fukushima-2 , lapor NHK. – Bernama


Guna kalimah Allah cara halus Kristian dakyah orang Islam

SEMPENA keputusan kes kalimah Allah yang diputuskan Mahkamah Tinggi yang membenarkan penganut Kristian menggunakan kalimah Allah dalam penerbitan pihak gereja Kristian, adalah molek sekiranya kita ulangkaji sedikit tentang ‘contextualization’ atau kontekstualisasi.

Saya tidak mahu menyentuh soal undang-undang atau kehakiman dalam kes ini kerana ia bukan kemahiran pengetahuan saya.

Apa itu ‘contextualization’? Ia adalah kaedah dakwah (baca : dakyah) orang Kristian (terutamanya Evangelis) yang menggunakan cara-cara yang dekat dengan adat budaya serta kebiasaan sesuatu kaum atau pihak untuk menyampaikan ajaran Kristian.

Menurut portal Christian Today ( https://www.christianitytoday.com/edstetzer/2014/october/what-is-contextualization.html ), mereka menghuraikan bahawa ‘Contextualization involves an attempt to present the Gospel in a culturally relevant way’.

Contohnya, orang Islam sangat dekat dengan perkataan-perkataan seperti Allah (dan boleh jadi kemudian nanti Kaabah, iman, masjid, seumpamanya). Jadi boleh saja menurut kaedah ‘contextualization’, perkataan-perkataan ini diolah supaya maksud ajaran Kristian itu sampai.

Contoh lain, di India pernah kecoh apabila Evangelis Kristian membuat patung Virgin Mary dengan paras rupa wanita India siap pakai sari dan barang kemas yang lazim bagi wanita India, warna kulit pun macam wanita India. ( https://www.aljazeera.com/amp/features/2013/10/17/the-storm-over-virgin-mary-statue ) .

Sebab pihak Evangelis Kristian tahu, kalau buat rupa orang putih, penduduk India anggap itu adalah syiar yang asing buat mereka.

(Ya, di Malaysia ada gerakan siap bertudung dan berketayap seperti yang pernah didedahkan Allahyarham A. Karim Omar )

Kemudian alasan seperti Bible Arab dan Bible Indonesia menggunakan kalimah Allah untuk ungkapkan Tuhan Bapa, untuk memberi justifikasi bahawa Bible atau bahan terbitan Kristian berbahasa Melayu relevan untuk guna kalimah Allah, adalah hujah yang penuh falasi. Bukankah sepatutnya sesuatu agama merujuk kembali kitab asas dan asal agama tersebut dan dengan bahasa apa ia ditulis?

Sebenarnya, bahasa asal kitab Bible ditulis dalam bahasa Greek (New Testament) dan Hebrew serta Aramaic (Old Testament). Kedua-duanya tidak pun menggunakan kalimah Allah untuk mengungkapkan “Tuhan Bapa”. Gunalah “Yahweh”, “Theos”, dan terma-terma bahasa asal Bible.

Dan kalau betul-betul terjemahan Father God dalam Bahasa Melayu adalah Tuhan Bapa bukan? Macam mana jadi Allah? Jadi celah mana pula tiba-tiba wujud translasi perkataan am “tuhan” menjadi perkataan khusus “Allah”.

Jadi adalah satu kepelikan dan menjadi syak wasangka umat Islam di Malaysia khususnya, bahawa permintaan menggunakan kalimah Allah di dalam terbitan Kristian adalah cara halus untuk mendakyahkan orang-orang Islam di Malaysia.

Ia bukan rahsia, banyak sarjana Kristian pun dah terus terang je bahawa mereka akan aplikasikan “qawaid dakwah” mereka antaranya, kontekstualisasi.

Di negeri-negeri dalam Malaysia, telah diwartakan perkataan Allah dan beberapa perkataan lain, adalah khusus untuk digunakan mengikut konteks agama Islam sahaja, iaitu konteks tauhid bahawa Allah bersifat Esa, tunggal, tidak beranak dan tidak diperanakkan. Jadi sangatlah salah untuk mengungkap kalimah Allah sebagai entiti yang ada 3 elemen (Trinity).

Rujukan mengenai terma-terma eksklusif untuk digunakan bagi konteks agama Islam diwartakan :

Kalau benar-benar ikhlas ingin bertuhankan Allah, saya menyeru kepada semua bahawa:

بسم الله الرحمن الرحيم

قُلْ هُوَ اللَّهُ أَحَدٌ ١

اللَّهُ الصَّمَدُ ٢

لَمْ يَلِدْ وَلَمْ يُولَدْ ٣

وَلَمْ يَكُن لَّهُ كُفُوًا أَحَدٌ ٤

Dengan nama Allah yang Maha Pengasih, Lagi Maha Penyayang

Katakanlah: Dia (Tuhanku) ialah Allah Yang Maha Esa.

Allah Yang menjadi tumpuan sekalian makhluk untuk memohon sebarang hajat.

Dia tiada beranak dan Dia pula tidak diperanakkan

Dan tidak ada sesiapapun yang serupa denganNya.

Norhidayah Ismail
Aktivis ISMA